Informatīvais ziņojums
[bookmark: _Hlk163218061]“Par atbalsta pasākumiem bāreņiem un bez vecāku gādības palikušiem bērniem pēc pilngadības sasniegšanas”
 
           Informatīvais ziņojums izstrādāts, pamatojoties uz Ministru kabineta 2023.gada 15.augusta sēdes protokollēmuma (Nr. 40, 43.§) 43.punktā uzdoto Labklājības ministrijai (turpmāk - LM) sadarbībā ar Izglītības un zinātnes ministriju, Veselības ministriju, Satiksmes ministriju un Tieslietu ministriju izstrādāt un līdz 2024.gada 30.maijam iesniegt Ministru kabinetā informatīvo ziņojumu par atbalsta pasākumiem bāreņiem un bez vecāku gādības palikušiem bērniem pēc pilngadības sasniegšanas (līdz 21 gada vecuma sasniegšanai vai, ja mācās vispārējās izglītības vai profesionālās izglītības iestādē vai studē augstākajā izglītības iestādē, tostarp koledžā, - līdz 24 gadu vecuma sasniegšanai) labklājības, izglītības, veselības un  tiesību īstenošanas un uzraudzības jomā, īpašu uzmanību pievēršot maksas atvieglojumiem un pieejamības veicināšanai minēto personu izglītošanai, medicīnisko un juridisko pakalpojumu saņemšanai, transporta nodrošināšanai, kā arī iespējai tikt nodarbinātai.

1. Esošās situācijas raksturojums

Apvienoto Nāciju Organizācijas 1989.gada Bērnu tiesību konvencija paredz, ka bērnam, lai varētu pilnīgi un harmoniski attīstīties kā personība, ir jāaug ģimenes vidē, laimes, mīlestības un izpratnes atmosfērā. Savukārt bērnam, kuram uz laiku vai pastāvīgi nav savas ģimenes vai kuru, lai vislabāk ievērotu viņa paša intereses, nedrīkst atstāt šajā ģimenē, ir tiesības uz īpašu valsts aizsardzību un palīdzību. 
Atbilstoši Bērnu tiesību aizsardzības likuma (turpmāk – BTAL) 27.panta trešajai daļai, šķirot bērnu no ģimenes, viņam tiek nodrošināta ārpusģimenes aprūpe pie aizbildņa vai audžuģimenē. Ārpusģimenes aprūpi bērnu aprūpes iestādē nodrošina tikai gadījumos, kad aprūpe pie aizbildņa vai audžuģimenē nav piemērota konkrētam bērnam. BTAL 6.panta ceturtajā daļā paredzēts, ka ārpusģimenes aprūpes laikā tiek veikti nepieciešamie pasākumi bērna un vecāku atkalapvienošanās nodrošināšanai. Ārpusģimenes aprūpi bērnam izbeidz, ja vecāki novērš pastāvošos riskus ģimenē un bērnam tiek radīti labvēlīgi apstākļi ikdienas aprūpes un uzraudzības nodrošināšanai, bet, ja tas nav iespējams, tad bērnam ārpusģimenes aprūpe izbeidzas līdz ar pilngadības sasniegšanu. Ilgāka bērna atstāšana aprūpes iestādē, pie aizbildņa vai audžuģimenē pieļaujama līdz mācību gada beigām, ja bērns turpina mācības. Proti, bērnam sasniedzot 18 gadu vecumu, tiek izbeigta ārpusģimenes aprūpe un sākta patstāvīga dzīve. 
Pāreja no ārpusģimenes aprūpes uz patstāvīgu dzīvi ir vitāli svarīgs posms jaunieša dzīvē. Šajā periodā jaunietim ir īpaši svarīgi saņemt no pašvaldības un valsts atbilstošu  atbalstu un pakalpojumus, kas nodrošina viņam drošu, saudzīgu un atbalstošu pāreju uz neatkarīgu dzīvi. Starptautiskā praksē par vienu no galvenajiem atbalsta priekšnosacījumiem tiek uzskatīta  drošas atbalsta personas pieejamība, kura: 
· stiprinātu jaunieša spējas risināt dažādas komplicētākas ikdienas situācijas, tostarp ar mājokli un veselību saistītus jautājumus;
· motivētu iegūt izglītību vai iekļauties darba tirgū;
· sniegtu atbalstu piemērotas profesijas izvēlē un  ievirzē;
· sniegtu atbalstu citu pamatvajadzību nodrošināšanā.
	Arī Apvienoto Nāciju Organizācijas Ģenerālās asamblejas rezolūcijā “Pamatnostādnes par bērnu alternatīvo aprūpi” (turpmāk - ANO Pamatnostādnes)[footnoteRef:1] noteikts, ka pēcaprūpi, kas ir izdalīts kā atsevišķs posms, kurā jānodrošina atbalsts pārejas posmā no ārpusģimenes aprūpes uz patstāvīgu dzīvi, veido skaidri rīcībpolitikā noteikti principi un individuāla pieeja katra bērna specifiskajām vajadzībām. ANO Pamatnostādņu 132. punkts paredz, ka procesā, kurā notiek šī pāreja, jāņem vērā bērna dzimums, vecums, brieduma pakāpe un īpaši apstākļi un jānodrošina padoms un atbalsts, lai jo īpaši nepieļautu bērna ekspluatāciju. Jārosina, lai bērni, kas atstāj aprūpi, piedalītos savas pēcaprūpes dzīves plānošanā.   [1:  https://www.lm.gov.lv/lv/media/1006/download] 

Bāriņtiesu statistikas dati par 2023. gadu[footnoteRef:2] liecina, ka 2023. gadā ārpusģimenes aprūpē Latvijā atradās 5286 bērni, no kuriem 1323 bērni atradās audžuģimenēs, 3445 aizbildnībā, bet 518 bērni – ārpusģimenes aprūpes iestādēs. Tādējādi 2023. gadā 90,2 % no visiem ārpusģimenes aprūpē esošajiem bērniem atradās ģimeniskā aprūpē – pie audžuģimenes vai aizbildņa (2022. gadā – 90,9%). Statistika par pilngadību (18 gadu vecumu) sasniegušajiem bērniem 2023. gadā, kuri atradās ārpusģimenes aprūpē, būs pieejama 2024.gada jūnijā (skat. 1.tabulu). [2:  https://stat.gov.lv/lv/statistikas-temas/soc-aizsardziba-veseliba/aizgadniba-arpusgimenes-aprupe/12449-arpusgimenes-aprupe?themeCode=AA] 



Tabula Nr.1
Pilngadību sasniegušie bāreņi un bez vecāku gādības palikušie bērni
	 
	 
2020
	 
2021
	2022
	
2023*

	audžuģimenē
	55
	55
	84
	73

	aizbildnībā
	384
	387
	355
	445

	bērnu aprūpes iestādē
	51
	59
	55
	*

	Kopā
	490
	501
	494
	*


Datu avots: Pārskati par bāriņtiesu darbību. *2023.gada dati tiks sagatavoti līdz jūlijam

Atbilstoši BTAL 43.pantam[footnoteRef:3] un Ministru kabineta 2005.gada 15.novembra noteikumiem Nr.  857 “Noteikumi par sociālajām garantijām bārenim un bez vecāku gādības palikušajam bērnam, kurš ir ārpusģimenes aprūpē, kā arī pēc ārpusģimenes aprūpes beigšanās” (turpmāk – MK noteikumi Nr. 857)[footnoteRef:4] ārpusģimenes aprūpes pakalpojuma sniedzējam vai pašvaldībai, kura pieņēmusi lēmumu par bērna ārpusģimenes aprūpi, paredzēts pienākums nodrošināt bārenim un bez vecāku gādības palikušajam bērnam pēc pilngadības sasniegšanas sekojošas sociālās garantijas (skat. 2.tabulu). [3:  https://likumi.lv/ta/id/49096-bernu-tiesibu-aizsardzibas-likums]  [4:  https://likumi.lv/ta/id/121592-noteikumi-par-socialajam-garantijam-barenim-un-bez-vecaku-gadibas-palikusajam-bernam-kurs-ir-arpusgimenes-aprupe-ka] 


Tabula Nr.2

Vispārīgais atbalsts

	Atbalsta veids
	Atbalsta sniedzējs
	Īss apraksts/nosacījumi

	Vienreizējs pabalsts patstāvīgas dzīves uzsākšanai 
	Pašvaldība
	Pabalsta apmērs ir 40 procenti (noapaļots līdz pilniem euro) no Centrālās statistikas pārvaldes publicētās aktuālās minimālo ienākumu mediānas uz vienu ekvivalento patērētāju mēnesī * (2024.gadā ir 274 eiro)

	Vienreizējs pabalstu sadzīves priekšmetu un mīkstā inventāra iegādei
	Pašvaldība
	Pabalstu aprēķina, piemērojot koeficientu 1,7 (noapaļojot līdz pilniem euro) * (2024.gadā ir 1166 eiro)

	Dzīvokļa pabalsts vai dzīvojamā telpa
	Pašvaldība
	Pabalsts tiek piešķirts no dienas, kad bērns sasniedzis pilngadību, līdz 24 gadu vecuma sasniegšanai.

	Psihosociālais atbalsts
	Pašvaldība
	Sociālā darbinieka, psihologa konsultācija   


* no Centrālās statistikas pārvaldes publicētās aktuālās minimālo ienākumu mediānas uz vienu ekvivalento patērētāju mēnesī

Izbeidzoties ārpusģimenes aprūpei, pašvaldība atbilstoši likumam “Par palīdzību dzīvokļa jautājumu risināšanā”[footnoteRef:5] nodrošina bāreni vai bez vecāku gādības palikušo bērnu ar dzīvojamo platību. Likums paredz divas iespējas, kā jaunietis var risināt mājokļa jautājumu:  [5:  https://likumi.lv/ta/id/56812-par-palidzibu-dzivokla-jautajumu-risinasana] 

· jaunietis pēc pilngadības sasniegšanas var lūgt pašvaldību izīrēt viņam dzīvojamo telpu;
· pieteikties dzīvokļa pabalstam un patstāvīgi atrast savām vēlmēm un iespējām atbilstošu dzīvojamo telpu īrēšanai jebkurā administratīvajā teritorijā Latvijā. 

Ja pašvaldībai nav iespējas nodrošināt bērnu ar dzīvojamo platību, vai arī ja tā nav nepieciešama, saskaņā ar likumu bērnam līdz 24 gadu vecumam ir tiesības uz dzīvokļa pabalstu bez vecāku gādības palikušam bērnam šādu ar dzīvojamās telpas lietošanu saistītu izdevumu segšanai:
· izdevumiem par dzīvojamās telpas lietošanu (īres maksa, nepieciešamie izdevumi par obligāti veicamajām pārvaldīšanas darbībām);
· izdevumiem par pakalpojumiem, kas saistīti ar dzīvojamās telpas lietošanu, ja tie nav ietverti īres maksā vai nepieciešamajos izdevumos par obligāti veicamajām pārvaldīšanas darbībām.[footnoteRef:6] [6:   https://likumi.lv/ta/id/56812-par-palidzibu-dzivokla-jautajumu-risinasana 25.2 pants] 

	Tiesības uz sociālajām garantijām, ja tās nav izmantotas uzreiz pēc pilngadības sasniegšanas, jaunietim saglabājas ne ilgāk kā līdz 24 gadu vecuma sasniegšanai [footnoteRef:7]. [7:  https://likumi.lv/ta/id/49096-bernu-tiesibu-aizsardzibas-likums 43.panta otrā daļa] 


           2023.gada 1.septembrī saskaņā ar Valsts izglītības informācijas sistēmas datiem vispārizglītojošajās izglītības iestādēs, t.sk. speciālajās izglītības iestādēs, ar pazīmi bārenis un 18 gadi un vairāk,  kopā izglītību ieguva 156 izglītojamie, no tiem 143 izglītojamie izglītību apguva vispārizglītojošajā programmā, bet 13 izglītojamie speciālajās izglītības programmās (9 izglītojamie – apguva speciālo programmu izglītojamiem ar smagiem garīgās attīstības vai vairākiem smagiem attīstības traucējumiem, 1 izglītojamais - speciālās pamatizglītības programmu izglītojamiem ar garīgās attīstības traucējumiem 1 izglītojamais – speciālās pamatizglītības programmā ar garīgās veselības traucējumiem;  1 izglītojamais – speciālās pamatizglītības programmu ar fiziskās attīstības traucējumiem; 1 izglītojamais – speciālās pamatizglītības programmu ar dzirdes traucējumiem). Profesionālās izglītības programmās (izņemot speciālās izglītības iestādes) 2023. gada 1. oktobrī vecumā no 18 līdz 24 gadiem ar pazīmi “bārenis” mācījās 198 izglītojamie, savukārt, vecumā 25 un vairāk gadu - 14 izglītojamie.
          Pamatojoties uz Ministru kabineta 2022. gada 11. janvārī noteikumu Nr. 11 “Kārtība, kādā izglītojamie tiek uzņemti vispārējās izglītības programmās un atskaitīti no tām, kā arī obligātās prasības izglītojamo pārcelšanai nākamajā klasē”[footnoteRef:8] (turpmāk – MK noteikumi Nr.11) 9.punktu, bāreni un bez vecāku gādības palikušu bērnu izglītības iestādē uzņem prioritārā kārtā.  Saskaņā ar MK noteikumu Nr.11 33.punktu ir noteikti papildus mācību pasākumi līdz trim nedēļām mācību procesa noslēgumā, un līdz 25.augustam ir iespējams nokārtot pārbaudes darbu.  [8:  https://likumi.lv/ta/id/329096-kartiba-kada-izglitojamie-tiek-uznemti-visparejas-izglitibas-programmas-un-atskaititi-no-tam-ka-ari-obligatas-prasibas-izglitojamo-parcelsanai-nakamaja-klase
] 

Ministru kabineta 2019.gada 19.novembra noteikumi Nr.556 “Prasības vispārējās izglītības iestādēm, lai to īstenotajās izglītības programmās uzņemtu izglītojamos ar speciālām vajadzībām”[footnoteRef:9] nosaka atbalsta pasākumus izglītojamiem ar speciālajām vajadzībām vispārējās izglītības programmas apguvē, piemēram, mācību procesa organizācijas principus (laika plānojums mācību stundās, metodes, pārbaudes darbu sistēma u.c.), papildus individualizēti atbalsta pasākumi mācību satura apguvei/pedagoģiskā intervence (ārpus mācību stundām); mācību un tehniskie līdzekļi vides nodrošināšanai (mācību materiāli, tehnoloģijas, mācību aprīkojums, telpu iekārtojums u.c., kā arī nepieciešamais atbalsta personāls), kā arī vienotu izglītības iestādēm individuālā izglītības programmas apguves plāna paraugu. [9:  https://likumi.lv/ta/id/310939-prasibas-visparejas-izglitibas-iestadem-lai-to-istenotajas-izglitibas-programmas-uznemtu-izglitojamos-ar-specialam-vajadzibam] 

Mācības pēc ārpusģimenes aprūpes ir ļoti nozīmīgs jautājums, jo balstoties uz faktu, ka jaunietis turpina mācības, pašvaldība nodrošina iespēju saņemt pabalstus ikmēneša izdevumiem un apliecību sociālo garantiju saņemšanai. Uzrādot apliecību, jaunietim ir tiesības bez maksas izmantot reģionālo starppilsētu un reģionālo vietējās nozīmes maršrutu sabiedriskos transportlīdzekļus. Apliecības izgatavošanu pēc bāriņtiesas pieprasījuma nodrošina Bērnu aizsardzības centrs (turpmāk – BAC) (skat.3.tabulu)

Tabula Nr.3
	Papildus atbalsts, ja turpina mācīties (vispārējās vai profesionālās izglītības iestādē vai studē augstākās izglītības iestādē, kas reģistrēta Izglītības iestāžu reģistrā)

	Pabalsts ikmēneša izdevumiem
	Pašvaldība
	Pabalsta apmērs ir 20 procenti* (2024.gadā -137 euro)

	Ģimenes valsts pabalsts


	Valsts
	25,00 euro mēnesī 

	Apgādnieka zaudējuma pensija


	Valsts
	Pensijas apmērs ir 30 procenti* (2024.gadā – minimālais apmērs 206 euro) 

	Uzturlīdzekļi


	Valsts
	129,00 euro mēnesī 

	Stipendija “Studētgods” 
	Valsts 
	175 euro mēnesī



* no Centrālās statistikas pārvaldes publicētās aktuālās minimālo ienākumu mediānas uz vienu ekvivalento 
patērētāju mēnesī

Savukārt, ja jaunietis neturpina mācības, tad ir tiesības vērsties Nodarbinātības valsts aģentūrā un iesaistīties tās īstenotajos aktīvās nodarbinātības pasākumos kā, piemēram, atbalsts darba meklēšanā, karjeras konsultācijas u.c. 
[bookmark: _Hlk164170753]	Lai sniegtu drošības un paredzamības sajūtu, kas ikvienam jaunietim ir būtiska platforma patstāvīgas dzīves veiksmīgai uzsākšanai, 2024.gada 30.aprīlī stājās spēkā grozījumi MK noteikumos Nr.857, ar kuriem tiek piedāvāti jauniešiem papildus atbalsta pasākumi. Grozījumi paredz sociālā mentora atbalstu pilngadību sasniegušam bērnam, kā arī biheiviorālās pārmaiņas motivējošus pasākumus 30 euro apmērā ik mēnesi. Pilngadību sasniegušajam bērnam tiek nodrošinātas atbalsta grupas ikdienā nepieciešamo dažādu sociālo prasmju apguvei, kā arī pabalsts finanšu pratības apguvei. Šo pabalstu var piešķirt tikai kopā ar atbalsta grupu nodarbībām un/vai sociālā mentora pakalpojumu, kvalitatīvākai un mērķtiecīgākai finanšu pratības apguvei (skat.4.tabulu).

	Papildu atbalsts  pilngadību sasniegušam bērnam un pilngadīgai personai, pamatojoties uz sociālā dienesta izvērtējumu

	Atbalsta veids
	Atbalsta sniedzējs
	Īss apraksts/nosacījumi

	Pabalsts 3,29 euro dienā finanšu pratības apguvei
	Pašvaldība (kompensē valsts)
	Jaunietis, kurš atradās ārpusģimenes aprūpē līdz pilngadības sasniegšanai.

	Sociālā mentora pakalpojums līdz trīs stundām nedēļā
	
	

	Atbalsta grupas dažādu sociālo prasmju un iemaņu apguvei
	
	


Tabula Nr.4


Informācija par pašvaldību 2023. gadā izmaksātajiem pabalstiem bārenim un bez vecāku gādības palikušam bērnam pēc ārpusģimenes aprūpes beigšanās atspoguļota 5. tabulā.
Tabula Nr. 5

	 
	Pabalstu saņēmēju skaits
	Izlietotais finansējums (euro)

	Vienreizējs pabalsts patstāvīgas dzīves uzsākšanai
	505
	    192 675

	Vienreizējs pabalsts sadzīves priekšmetu un mīkstā inventāra iegādei
	511
	     558 868

	Dzīvojamās telpas ikmēneša īres izdevumu segšanai
	815
	    1 577 855

	Ikmēneša izdevumu segšana, ja persona turpina mācības
	1356
	1 482 549


* Datu avots – Labklājības informācijas sistēma (LabIS)

[bookmark: _Hlk164081141] 
Lai sniegtu atbalstu ģimenēm ar bērniem (kuras aprūpē ir vismaz trīs bērni, to skaitā audžuģimenē ievietoti un aizbildnībā esoši bērni; ģimenēm, kuru aprūpē ir bērns ar invaliditāti),  valsts īsteno atbalsta programmu „Latvijas Goda ģimenes apliecības programma„, kuras ietvaros Sabiedrības integrācijas fonds nodrošina  apliecības „Goda ģimene” izsniegšanu[footnoteRef:10]. Goda ģimenes apliecības īpašniekiem ir iespēja saņemt atlaides/atvieglojumus, iegādājoties preces vai izmantojot pakalpojumus, kurus piedāvā valsts, pašvaldības iestādes, komersanti  un citas personas Latvijā. 2024.gada 12.septembrī stājās spēkā Ministru kabineta noteikumi “Latvijas Goda ģimenes apliecības programmas īstenošanas kārtība”, kuros  noteikts, ka turpmāk Sabiedrības integrācijas fonds pieņem lēmumu par apliecības piešķiršanu, pamatojoties uz personas iesniegumu, arī tajos gadījumos, ja personas aprūpē vai tās ģimenē ir trīs bērni vai vairāk bērnu un pilngadīgas personas, kas nav sasniegušas 21 gada vecumu vai, ja tās iegūst vispārējo, profesionālo vai augstāko izglītību, - 24 gadu vecumu, un kuras, pamatojoties uz pašvaldības sociālā dienesta izvērtējumu uzturas pie aizbildņa vai audžuģimenē. [10:  https://likumi.lv/ta/id/323703-latvijas-goda-gimenes-apliecibas-programmas-istenosanas-kartiba
] 

2024.gada 1.janvārī stājās spēkā grozījumi Sociālo pakalpojumu un sociālās palīdzības likumā (turpmāk - SPSPL), kas nosaka, ka, ja persona, kura atradās ārpusģimenes aprūpē līdz pilngadības sasniegšanai, ir paudusi tādu vēlmi un aizbildnis, audžuģimene vai specializētā audžuģimene tam ir piekritusi, tad šī persona, pamatojoties uz pašvaldības sociālā dienesta izvērtējumu, pēc pilngadības var uzturēties pie tā paša vai cita ārpusģimenes aprūpes pakalpojumu sniedzēja līdz 21 gada vecuma sasniegšanai vai, ja mācās vispārējās izglītības vai profesionālās izglītības iestādē vai studē augstākajā izglītības iestādē, tostarp koledžā, — līdz 24 gadu vecuma sasniegšanai.
          
2. Galvenās problēmas un risinājumi

Pusaudžu vecums ir dzīves laika posms starp bērnību un pieaugušo vecumu, kad pusaudži piedzīvo strauju fizisko, kognitīvo un psihosociālo attīstību un tā ietekmē to, kā pusaudži jūtas, domā, pieņem lēmumus un mijiedarbojas ar apkārtējo pasauli. Šajā fāzē pusaudži iegūst zināšanas un prasmes, iedibina uzvedības modeļus, piemēram, saistībā ar saskarsmi ar citiem cilvēkiem, uzturu, fiziskām aktivitātēm, apreibinošu vielu lietošanu un seksuālām aktivitātēm, kas var aizsargāt pusaudžu un apkārtējo veselību un labbūtību vai tieši pretēji – apdraudēt tās tagad un nākotnē. Tas ir arī laiks, lai iemācītos pārvaldīt emocijas un veidot attiecības, kā arī apgūtu prasmes, kas būs svarīgas, lai uzņemtos pieaugušā lomu. Turpmākās labbūtības, izaugsmes un psihosociālās attīstības veiksmīgai norisei, ļoti svarīgi ir pirmie gadi pēc pilngadības sasniegšanas. 
Ārpusģimenes aprūpē esošie jaunieši agrīnajā bērnībā, diemžēl, nereti ir piedzīvojuši fizisku un emocionālu vardarbību, vecāku faktisku prombūtni vai garīga rakstura traucējumu izpausmes, tiesību ļaunprātīgu izmantošanu, dzīvi nepiemērotos apstākļos[footnoteRef:11], vecāku nāvi vai nespēju aprūpēt pašu nepilngadības dēļ, domstarpību gadījumā[footnoteRef:12] , kas ir būtiski ietekmējis personības veidošanos un turpmāko attīstību. Jauniešiem, kas atrodas ārpusģimenes aprūpē, var būt vāji attīstītas komunikācijas prasmes, spēja darboties komandā, vājas kritiskās domāšanas prasmes, spēja interpretēt informāciju. Tas ir atkarīgs no aprūpes, atbalsta un kompensatora mehānismiem, kuri ir bijuši nodrošināti vai pieejami bērnam. Jauniešiem ir grūtības atrast darbu, kam cēloņi ir pārāk zems izglītības līmenis, nav profesijas, grūti atrast darbu jauniešiem ar garīga rakstura traucējumiem. Daudziem jauniešiem ir vāja motivācija strādāt un/vai mācīties. Piedzīvotās negatīvās pieredzes, atbalsta trūkuma un izolētības dēļ, šiem jauniešiem pastāv lielāka iespēja tikt pakļautiem vardarbībai un veikt vardarbību, lielākas atkarību problēmas un  likumpārkāpumu riski, kā rezultātā ir iespēja jau ļoti agri nerealizēt savu potenciālu un atkārtot tādus uzvedības modeļus, kādus jaunietis ir piedzīvojis.  [11:  https://www.lrvk.gov.lv/lv/revizijas/revizijas/noslegtas-revizijas/arpusgimenes-aprupes-sistemas-efektivitate]  [12:  https://www.bac.gov.lv/lv/petijums-bernu-emocionalais-traumatisms] 

Metodiskajā materiālā “Sociālais darbs ar jaunatni”[footnoteRef:13] ir secināts, ka traumas un pēctraumas sekas ir bieži sastopami faktori darbā ar jauniešiem pēc ārpusģimenes aprūpes. Bērns – jaunietis, kurš piedzīvojis procesus, kas saistīti ar ģimenes notikumiem, “izņemšanu” no ģimenes, ārpusģimenes aprūpi (dažkārt vairākas reizes), šie notikumi var tikt uzskatīti un pielīdzināti “vardarbīgai dzīves pieredzei” un “traumai”. Bieži tieši pusaudžu gados – vecumposmam atbilstoši šo faktoru simptomi parādās ļoti spilgti kā uzvedības traucējumi, depresivitāte, somatizācija, domāšanas vai attīstības traucējumi, apreibinošu vielu lietošana, anti-sociālā uzvedība, paškaitējuma veikšana, utml. Jo atbilstošāks un veselīgāks atbalsts ir bijis agrīni un bērns – jaunietis ir uzturējies regulārās un atbalstošās attiecībās, arī ar sociālā darbinieka atbalstu, ticies ar bioloģiskajiem vecākiem, jo ir mazāka negatīvā ietekme uz jaunieti.  [13:  https://www.lm.gov.lv/lv/media/23769/download?attachment&fbclid=IwAR1DlTrQpK50X0i9Hbz3gxCvQztyb604yWErkC877OAPV8T6BMa3WNAum70
] 

Ārpusģimenes aprūpes jaunieši bieži jūtas apjukuši, izjūt trauksmi un nestabilitāti. Kad jaunietis aiziet no aprūpes iestādes vai arī pārtrauc sadarbību ar aizbildni vai audžuģimeni, viņš atstāj salīdzinoši kontrolētu un strukturētu vidi – un mēģina pats uzņemties jaunus pienākumus, vienlaikus atbilstoši reaģējot uz augstāku brīvības līmeni, līdz ar to šis periods var būt apjukuma, adaptācijas un zaudējuma laiks. Galvenais šķērslis, kas traucē jauniešiem sasniegt drošu identitātes izjūtu, ir tas, ka personām, kurām ir uzticēta viņu aprūpe, nav izdevies palīdzēt saprast, kāpēc jaunieši ir nonākuši ārpusģimenes aprūpē un kā tas ietekmējis turpmākos notikumus, lai izprastu noraidījuma un aizvainojuma jūtas. 
Vairākums jauniešu 18 gadu vecumā vēl nespēj pilnībā uzņemties atbildību par savu dzīvi. Jauniešiem, kuri dzīvo bioloģiskajā ģimenē, atbalstu sniedz vecāki, bet jaunieši no ārpusģimenes aprūpes, atbilstoši esošajam normatīvajam regulējumam, uzsāk patstāvīgu dzīvi bez pieaugušo atbalsta.
Latvijas SOS bērnu ciematu asociācijas izstrādātajās vadlīnijās jauniešu sagatavošanai patstāvīgai dzīvei[footnoteRef:14] secināts, ka jauniešu, kuri agri uzsāk patstāvīgu dzīvi, vidū daudz biežāk novēro augstāku bezdarba līmeni, zemāku izglītības līmeni, zemāku izglītības un apmācības turpināšanas iespēju pieejamību, finansiālu un materiālu trūkumu, bezpajumtniecību, ir augstāki jaunu cilvēku mirstības rādītāji, tāpat novēro sliktāku psihiskās veselības un fiziskās labsajūtas stāvokli, grūtniecību pusaudžu vecumā, iesaisti noziedzīgās darbībās vai saskarsmi ar tām. [14:  https://www.sosbernuciemati.lv/storage/412bf208b8981983717f47cbdbe4301cd0120bbc.pdf] 

Latvijas bērnu labklājības tīkls 2023. gadā veica apjomīgu darbu ārpusģimenes aprūpē esošo un bijušo jauniešu viedokļu noskaidrošanai, kas  ietvēra intervijas ar dažāda vecuma un dažādās ārpusģimenes aprūpes formās esošiem jauniešiem (fokusgrupas). Fokusgrupās tika noskaidrots, ka pēc pilngadības sasniegšanas bērnu lielākais izaicinājums, neizpratne un nedrošība ir saistīta ar patstāvīgās dzīves uzsākšanu 18 gadu vecumā - vienam. Tas ietver bažas, ka nesaņems finansiālu, praktisku un emocionālu atbalstu, nedrošību palikt pilnīgi vienam, nepiederīgam un nevajadzīgam. Bez iepriekš minētā ir secināts, ka daļa jauniešu par viņam pienākošajām sociālajām garantijām, to saņemšanu uzzina novēloti – 19 - 20 gadu vecumā, kas būtiski samazinājis jauniešu iespējas turpināt mācības vai aktīvāk iesaistīties darba tirgū uzreiz pēc pilngadības sasniegšanas. Būtiskākā vēlme, ko pauduši jaunieši fokusgrupās ir būt iespējami ilgāk un tuvāk savai aprūpētāju ģimenei vai piesaistes personai, kā arī saņemt lielāku finansiālo atbalstu ikdienas nepieciešamāko izdevumu segšanai. Tāpat jaunieši minēja, ka vēlamais atbalsts uzsākot patstāvīgu dzīvi būtu jauniešu atbalsta grupas, jauniešu dienas centri, iespēja dzīvot pašvaldībā, kur ir darbs, kā arī psihologa un jurista konsultācijas.
Ņemot vērā to, ka valsts attiecīgo ministriju uzskaites un statistikas sistēmās ārpusģimenes aprūpē esošo jauniešu mērķa grupa netiek atsevišķi izdalīta un monitorēta, šajā ziņojumā analizētā mērķa grupas problemātika ir definēta, balstoties uz vispārīgiem un netiešiem datiem, par pamatu ņemot mērķa grupas specifiku sociālos, medicīniskos, tiesiskos, psiholoģiskos un citos aspektos, kā arī dažādu zinātnisku un NVO  pētījumu rezultātus un secinājumus.  
Lai ārpusģimenes aprūpē esošo jauniešu bieži atšķirīgā problemātika tiktu identificēta un tiktu sniegts mērķēts atbalsts un risinājumi, kā arī veidotos precīzi statistikas dati, iespējams, būtu lietderīgi iesaistīto ministriju informatīvajās un uzskaites sistēmās ieviest iespēju norādīt, ka jaunietis ir atradies kādā no ārpusģimenes aprūpes formām. 

Ir vairāki būtiski faktori, kas traucē ārpusģimenes aprūpē esošam jaunietim pilnvērtīgi  uzsākt  patstāvīgu dzīvi līdz ar pilngadības sasniegšanu.

2.1. Jauniešu psihiskās veselības un uzvedības traucējumi

Saskaņā ar Centrālās statistikas pārvaldes datiem [footnoteRef:15], 2022.gada sākumā Latvijā dzīvoja 356 864 bērni, bet 2023.gada sākumā – 361 384 bērni. Tomēr precīzs bērnu skaits, kuriem ir uzvedības problēmas vai to iestāšanās riski nav zināms, jo trūkst attiecīgo skrīninga instrumentu, lai šos bērnus identificētu. Valsts kontrole 2022.gada revīzijā [footnoteRef:16] secināja, ka 2020.gadā Latvijā bija vismaz 10 360 bērni ar uzvedības problēmām un vismaz 36 545 bērni ar uzvedības problēmu iestāšanās risku. Bērnu uzvedības problēmas pašvaldībās galvenokārt risina ar sociālo darbu un psihologa konsultācijām. [15:  https://data.stat.gov.lv/pxweb/lv/OSP_PUB/START__POP__IR__IRD/RIG010/]  [16:  https://lrvk.gov.lv/lv/revizijas/revizijas/noslegtas-revizijas/vai-bernam-ar-uzvedibas-problemam-un-ta-gimenei-ir-iespeja-sanemt-nepieciesamo-atbalstu
] 

Uzvedības problēmas un nespēja iekļauties sabiedrībā rada atkarību riskus, risku antisociālai uzvedībai un jaunieša nostāšanos uz likumpārkāpumu ceļa. Atbildīgās iestādes lielākoties nespēj savlaicīgi pamanīt un reaģēt uz problēmām bērna uzvedībā, un tā vietā turpina jau gadiem iedibināto praksi – sodīt. Šobrīd valsts iestāžu uzmanības lokā pamatā nonāk tie bērni, kuru uzvedība jau ir rezultējusies ar likumpārkāpumu. 2023. gadā valstī kopā uzsākti 8208 administratīvā pārkāpuma procesi par nepilngadīgo izdarītajiem pārkāpumiem un uzsākti administratīvā pārkāpuma procesi pret 6780 nepilngadīgām personām vecumā no 14 līdz 17 gadiem, kriminālprocesos notiesāti 114 nepilngadīgie. 2023. gadā Valsts probācijas dienesta uzraudzībā atradās 196 nepilngadīgie, kas sastāda 4% no visām probācijas uzraudzībā esošajām personām. Lielākā daļa administratīvo pārkāpumu procesu ir uzsākti par smēķēšanu, tabakas izstrādājumu, augu smēķēšanas produktu, elektronisko smēķēšanas ierīču iegādāšanas vai glabāšanu (34,4%) un par alkoholisko dzērienu lietošanu vai atrašanos alkoholisko dzērienu vai citu apreibinošo vielu ietekmē, tai skaitā narkotisko un psihotropo vielu lietošanu, neatļautu glabāšanu, iegādāšanos nelielā apmērā (26,5%). Policijas redzeslokā nonāk bērni ar dažāda rakstura sociālām un ekonomiskām problēmām[footnoteRef:17].  [17:  https://www.vp.gov.lv/lv/media/20970/download?attachment
] 

[bookmark: _Hlk179816422]     Neraugoties uz paplašinātajiem veselības aprūpes pakalpojumiem, 2021.gada rudenī Bērnu klīniskās universitātes slimnīcas Bērnu psihiatrijas klīnika (turpmāk - BKUS BPK) pieredzēja vēsturiski lielāko pacientu pieaugumu: ambulatorajos pakalpojumos bija vērojams 18% pieaugums, dienas stacionārā pacientu skaits audzis par 27%, bet stacionēšana bija nepieciešama par 12% vairāk pacientu nekā 2020. gadā. Signalizējošs rādītājs ir arī psihiatrisko konsultāciju pieprasījums BKUS BPK uzņemtajiem pacientiem, kas slimnīcā vai tās uzņemšanā vismaz sākotnēji nonākuši ar psihoneiroloģiskiem iemesliem nesaistītiem iemesliem – 2022. gadā šādu konsultāciju skaits BKUS BPK ir gandrīz dubultojies [footnoteRef:18]. [18:  https://likumi.lv/ta/id/338032-par-psihiskas-veselibas-aprupes-organizesanas-uzlabosanas-planu-2023-2025-gadam
] 

     Novērots arī proporcionāls pieaugums tajā pacientu grupā, kas BKUS BPK hospitalizēti ēšanas traucējumu dēļ. Līdz ar to secināms, ka 2021. gadā audzis ne tikai pacientu skaits un palielinājies hospitalizēto pacientu smagums, bet pieaug arī specifisku, dzīvību apdraudošu diagnožu proporcija, ar ko jārēķinās ne tikai veselības aprūpes sistēmai, bet arī tām sistēmām, kas nodrošina atbalstu vidēs, kur šie pusaudži atrodas – ģimenē, izglītības iestādē, kopienā.
          Tomēr ir nepieciešams attīstīt ambulatoro psihiskās veselības aprūpes pakalpojumu pieejamību pusaudžiem, t.sk. reģionos, ietverot multiprofesionālo komandu (funkcionālo speciālistu, klīnisko un veselības psihologu, uztura u.c. speciālistu) sniegtos pakalpojumus (skat.attēlu Nr.1).


attēls Nr.1
[image: ]

          Šobrīd stacionāro palīdzību pusaudzis var saņemt dažās ārstniecības iestādēs Latvijā - VSIA "Ainažu psihoneiroloģiskā slimnīca"; VSIA "Bērnu klīniskā universitātes slimnīcas psihiatrijas klīnika", VSIA "Slimnīca Ģintermuiža", VSIA "Daugavpils psihoneiroloģiskā slimnīca".
       Būtiski ir audzis arī pieprasījums pēc psihiskās veselības aprūpes pakalpojumiem .  Šobrīd ir pieejams sabiedrībā balstīts pakalpojums pusaudžiem, kas tiek nodrošināts Bērnu un pusaudžu resursu centrā (turpmāk – BPRC) 13 filiālēs, 9 Latvijas pilsētās. BPRC sniedz valsts apmaksātu sabiedrībā balstītu pakalpojumu pusaudžiem un viņu ģimenēm. BPRC tika izveidots, lai valsts pēc iespējas laicīgāk pamanītu pusaudžu sarežģījumus un varētu piedāvāt savlaicīgu palīdzību, tā mazinot stāvokļa pasliktināšanās risku un pēc iespējas novēršot šo bērnu nokļūšanu slimnīcā vai citā institūcijā. BPRC šobrīd ir starpinstitucionāls pakalpojuma sniedzējs, jo īsteno palīdzības programmas pusaudžiem gan no LM, gan Veselības ministrijas – attiecīgi pusaudžiem ar atkarību risku, depresijas un pašnāvību riskiem. 2021.gadā BPRC novēroja patstāvīgu pieprasījuma pieaugumu, neraugoties uz straujo palīdzības kapacitātes palielināšanu un izvēršanu Latvijas reģionos. 
       Turklāt 2021. gada rudens BPRC iezīmēja vēl vienu negatīvu tendenci – pusaudžu, kuri vēršas pēc palīdzības, stāvoklis kļūst smagāks. Pusaudžu skaits, kuru funkcionalitātes rādītāji vērtējami kā zemi un kritiski zemi, 2021. gada rudenī pieauga gandrīz uz pusi (no 48 uz 90), bet 2022. gada janvārī šādu jauniešu skaits jau sastādīja 21. BPRC 2022.gadā sniedzis palīdzību 8555 pusaudžiem.

       Tomēr rindas uz pakalpojuma saņemšanu nav mazinājušās –gaidīšanas laiks līdz pakalpojuma saņemšanai 2024.gada vasarā ir līdz pat pieciem mēnešiem.
       
       Lielā pieprasījuma un pusaudžu stāvokļa smaguma dēļ BPRC ir trīskāršojis pie sevis strādājošo psihiatru skaitu un, ja iepriekš psihiatra konsultācija bija nepieciešama aptuveni 20% programmās esošo pusaudžu un lielākais darbs notika terapijas speciālistu komandā (klīniskie un veselības psihologi, KBT terapeiti, mākslas terapeiti, uztura speciālisti u.c.), tad tagad psihiatra palīdzība jau nepieciešama 29,1% no palīdzības programmās uzņemtajiem pusaudžiem. Šī gada janvārī BPRC ieviesa papildus skrīninga instrumentus, kas ļauj vēl precīzāk novērot jauniešu, kas piesakās uz BPRC pakalpojumiem, simptomātiku. No šiem datiem secināms, ka 42% no klientu ir ar klīnisku depresijas simptomātiku (nomāktība, motivācijas un interešu trūkums, vienaldzības sajūtu un enerģijas trūkums), bet 33% gadījumu jau var runāt par vidēji smagu depresiju kā klīniski uzstādāmu diagnozi.
Pasaules veselības organizācijas ( turpmāk – PVO) dati norāda, ka līdz pat 50% no visiem uzvedības un psihiskās veselības traucējumiem sākas pusaudžu vecumā [footnoteRef:19]. Līdz ar to, ja netiek pievērsta uzmanība bērnu un pusaudžu psihiskai veselībai un psihosociālajai attīstībai, tad pieaugušo vecumā būtiski tiek ietekmēta cilvēku spēja dzīvot pilnvērtīgu dzīvi. Uzvedības un psihiskās veselības traucējumi var sākties jebkurā vecumā, bet katram vecuma posmam ir raksturīgi savi biežākie traucējumi. Pusaudžu vecumam raksturīgi ir ēšanas traucējumi, depresija un ar to saistīti pašnāvības mēģinājumi, uzvedības traucējumi, vielu atkarības. Pusaudžu vecumā arī sākas lielākā daļa no pieaugušo uzvedības un psihiskās veselības traucējumiem - bipolāri afektīvi traucējumi, šizofrēnija, personības traucējumi u.c.[footnoteRef:20]  [19:  https://likumi.lv/ta/id/338032-par-psihiskas-veselibas-aprupes-organizesanas-uzlabosanas-planu-2023-2025-gadam
]  [20:  https://www.spkc.gov.lv/sites/spkc/files/data_content/6.dd_kl_c_1_beerni_2109_07_221.pdf
] 

Daļai jauniešu līdz 18 gadiem, kuriem ilgstoši ir nepieciešami psihiskās veselības aprūpes pakalpojumi, tie būs nepieciešami arī pēc pilngadības sasniegšanas. Pāreja no bērna uz pieaugušā pakalpojumu saņemšanu veiksmīgi var notikt tikai gadījumā, ja ārstniecības personāls un pacients tam ir pilnvērtīgi sagatavoti. Iemesls tam ir fakts, ka bērnu un pusaudžu veselības aprūpes pakalpojumu attīstības un darbības modeļi, atbilstoši viņu interesēm, attīstījušies atšķirīgi no pieaugušo veselības aprūpes pakalpojumu organizēšanas kārtības. Tāpēc arī Latvijā jomas speciālisti norāda, ka viens no ierobežojošiem faktoriem pilnvērtīgam pakalpojumu saņemšanas turpinājumam brīdī, kad pusaudzis kļūst pilngadīgs, ir saziņas un sadarbības trūkums starp bērnu un pieaugušo psihiskās veselības jomas pārstāvjiem, kā arī atšķirības pakalpojumu finansēšanas un organizēšanas procesos. 
Tāpēc šobrīd sadarbībā ar PVO ir izstrādātas rekomendācijas par pāreju no bērnu profila ārstniecības iestādes uz pieaugušo procesa uzlabošanu, kas līdz šim nebija koordinēta. 2024.gada beigās tiks uzsākta jau pirmā koordinētā pāreja no bērna aprūpes uz pieaugušo. Līdz šim, jaunietis bieži tika novirzīts uz pieaugušo profila ārstniecības iestādi, taču viņam netika nodrošināta pakalpojuma pēctecība atbilstoši indikācijām. Pārejas kvalitāti ietekmē dažādi faktori, piemēram, informācijas trūkums, komunikācija starp speciālistiem un jaunieti/jaunieša aprūpētājiem, atgriezeniskās saites trūkums. Eiropā tikai divās valstīs – Dānijā un Apvienotajā Karalistē – ir ieviesta nacionālā vai reģionālā politika vai vadlīnijas atsevišķu psihiskās veselības pakalpojumu lietotāju pārejas koordinācijai. Turklāt tikai trīs valstīs regulāri tiek veikts standartizēts to jauniešu vajadzību novērtējums, kuri tuvojas pārejas robežai.[footnoteRef:21]  [21:  https://likumi.lv/ta/id/338032-par-psihiskas-veselibas-aprupes-organizesanas-uzlabosanas-planu-2023-2025-gadam] 

           PVO dati[footnoteRef:22] liecina, ka katrs septītais pusaudzis vecumā no 10-19 gadiem saskaras ar psihiskās veselības grūtībām. Cēloņi ir gan ekonomiskā, gan sociālā nevienlīdzība. Turklāt, Latvijā no visām Eiropas Savienības valstīm bulings (ņirgāšanās skolās) ir visizplatītākais, to apstiprina gan 2018. gadā OECD Starptautiskās skolēnu novērtēšanas programmas (OECD PISA) pētījums[footnoteRef:23], Izglītības kvalitātes valsts dienesta sadarbībā ar Edurio LTD veiktā aptauja par emocionālo un fizisko vardarbību izglītības iestādēs[footnoteRef:24] , gan Rīgas Stradiņa universitātes pētījums “Profilakses un agrīnās intervences programmas KiVa monitoringa pētījums par pāridarījumu izplatību skolēnu vidū”[footnoteRef:25]. [22:  https://www.who.int/news-room/fact-sheets/detail/adolescent-mental-health
]  [23:  https://www.oecd-ilibrary.org/sites/cd52fb72-en/index.html?itemId=/content/component/cd52fb72-en]  [24:  https://tapportals.mk.gov.lv/legal_acts/646058d7-55d8-43df-b416-bc4a79d74b80]  [25:  https://ppdb.mk.gov.lv/wp-content/uploads/2023/10/KiVa_monitoringa_petijuma_par_paridarijumu_izplatibu_skolenu_vidu_gala_zinojums_2023.pdf] 

Tāpat būtisks jautājums ir arī savlaicīga agrīnas uzvedības un psihisko traucējumu diagnostika bērniem, kuras neīstenošanas rezultātā savlaicīgi netiek uzsākta ārstēšana un nepieciešamo speciālistu piesaiste. Ar šo tiek paredzēta agrīna atbalsta sniegšana, tiklīdz problēma ir identificēta. 2024.gadā kā vienu no agrīnas prevencijas pasākumiem bērniem, kuri ir cietuši no vardarbības un kuriem tās rezultātā ir izveidojušies uzvedības traucējumi,  LM ir uzsākusi jauna valsts finansēta sociālās rehabilitācijas pakalpojuma nodrošināšanu. Pakalpojumu sniedz nodibinājums “Allažu bērnu un ģimeņu atbalsta centrs”. Pakalpojumu plānots sniegt bērniem, kuri jau ir piedalījušies kādos intervences pasākumos pašvaldībā, bet tie nav sasnieguši mērķi. Pakalpojums būs piemērots bērniem no 5 līdz 13 gadiem un tā maksimālais ilgums plānots līdz 3 gadiem, regulāri veicot izvērtējumu, lai pārliecinātos, ka pakalpojums atbilst bērna vajadzībām un interesēm. Pakalpojums tiks sniegts vienlaikus 8 bērniem.  
Veselības aprūpes sistēmā Latvijā jau ilgstoši nav pietiekams speciālistu skaits, piemēram, bērnu psihiatri, narkologi un atkarību speciālisti, vai arī tie kuri ir pieejami, uz vizītēm jāgaida mēnešiem ilgi.  2022.gada sākumā slimnīcās bija vakantas 24 ārstu psihiatru slodzes un 9 bērnu psihiatra slodzes. [footnoteRef:26]   [26:  Veselības ministrijas veiktās aptaujas dati rezidentūras plānošanas ietvaros par slimnīcu gatavību iesaistīties rezidentu apmācībā (2022.gada februāris, marts)] 

 “Resolution Foundation” ziņojumā[footnoteRef:27], kur tiek runāts par jauniešu garīgo veselību un tās ietekmi uz izglītību, darba iespējām u.c., minēts, ka arvien biežāk sastopami jaunieši ar garīgās veselības traucējumiem, kā rezultātā visbiežāk šie jaunieši strādā zemāk atalgotu darbu, vai ir bezdarbnieki. Ziņojumā norādīts, ka 2023.gadā viens no 20 jauniešiem (5%) vecumā no 18 līdz 24 gadiem ir bez darba veselības apstākļu dēļ, savukārt 2021.-2022.gadā 34% jauniešu ziņoja par garīgās veselības traucējumiem, piemēram, depresiju, trauksmi vai bipolāriem traucējumiem. Pētījumā atklājās, ka 79% 18-24 gadus vecu jauniešu, kuri nestrādā veselības apsvērumu dēļ, ir ieguvuši vispārējās vidējās izglītības, vai zemāku kvalifikāciju, kas ir ievērojami augstāks rādītājs nekā kopējais rādītājs – 34 % – šajā vecuma grupā. Turklāt ir trīs reizes lielāka varbūtība, ka bērniem, kuriem vecumā no 11 līdz 14 gadiem ir garīgās veselības traucējumi, neizdosies nokārtot noslēguma eksāmenus, nekā viņu vienaudžiem bez garīgās veselības traucējumiem. Lai gan šis pētījums balstās uz aptaujas rezultātiem Apvienotajā Karalistē, tā rezultāti atklāj plašākas sabiedrības problēmas, kas var būt aktuālas starptautiskā mērogā. Jautājums par jauniešiem, kas saskaras ar bezdarbu psihiskās veselības un uzvedības traucējumu dēļ, nav raksturīgs tikai vienai valstij, un atspoguļo globālas tendences. [27:  https://www.resolutionfoundation.org/publications/weve-only-just-begun/
] 

Vienlaikus akūti trūkst mērķēti medicīniskās rehabilitācijas un sociālās rehabilitācijas pakalpojumi,  kuros bērna uzvedības problēmas risina kompleksi - integrējot dažādus pakalpojumu veidus un iesaistot vairākus speciālistus, t.sk. atkarību ārstēšanai. Šobrīd šādi pakalpojumi bērniem tiek nodrošināti pārsvarā Rīgā, piemēram, nevalstisko organizāciju nodrošinātās programmas “DARI”, “Palēciens” un “Pārinieks”, bet nav pieejami citos reģionos. Šīs programmas pašlaik nav iespējams nodrošināt visiem bērniem, kuriem tās ir nepieciešamas.

	Risinājumi
	Atbildīgā ministrija
	Līdzatbildīgā ministrija/iestāde
	Izpildes termiņš

	Veicināt bērnu psihiatru un narkologu konsultāciju pieejamību, īpaši reģionos
	VM
	
	Tiek paredzētas aktivitātes politikas plānošanas dokumentā “Par Psihiskās veselības aprūpes organizēšanas uzlabošanas plānu 2023.–2025. gadam” [footnoteRef:28], kā arī “Par Profilakses pasākumu un veselības aprūpes pakalpojumu uzlabošanas plānu alkoholisko dzērienu un narkotisko vielu lietošanas izplatības mazināšanas jomā 2023.–2025. gadam”  [footnoteRef:29] [28:  https://likumi.lv/ta/id/338032-par-psihiskas-veselibas-aprupes-organizesanas-uzlabosanas-planu-2023-2025-gadam]  [29:  https://likumi.lv/ta/id/336736-par-profilakses-pasakumu-un-veselibas-aprupes-pakalpojumu-uzlabosanas-planu-alkoholisko-dzerienu-un-narkotisko-vielu-lietosanas
] 


	Attīstīt ambulatoro pakalpojumu pieejamību, t.sk. reģionos, ietverot multiprofesionālo komandu sniegtos pakalpojumus
	VM
	
	Tiek paredzētas aktivitātes politikas plānošanas dokumentā “Par Psihiskās veselības aprūpes organizēšanas uzlabošanas plānu 2023.–2025. gadam”

	Pilnveidot pacientiem ar ilgstošiem psihiskās veselības traucējumiem pāreju no bērnu profila ārstniecības iestādes uz pieaugušo ārstniecības iestādi
	VM
	
	Pasākumu plānots uzsākt 2024.gada otrajā pusgadā [footnoteRef:30] [30:  https://likumi.lv/ta/id/338032-par-psihiskas-veselibas-aprupes-organizesanas-uzlabosanas-planu-2023-2025-gadam
] 


	Nodrošināt savlaicīgu agrīnas uzvedības un psihisko traucējumu diagnostiku bērniem
	VM
	
	Tiek paredzētas aktivitātes politikas plānošanas dokumentā “Par Psihiskās veselības aprūpes organizēšanas uzlabošanas plānu 2023.–2025. gadam”

	Izvērtēt iespēju   Veselības ministrijas informatīvajās un uzskaites sistēmās norādīt, ka jaunietis ir atradies kādā no ārpusģimenes aprūpes formām

	VM
	
	      
           *


* Pasākuma izmaksas atbildīgā ministrija plānos, sagatavojot priekšlikumus prioritārajiem pasākumiem konkrētā gada budžeta izstrādes procesā

2.2. Atbalsts izglītības turpināšanai  

Īpaši nozīmīga sociālās un ienākumu nevienlīdzības riska grupa ir NEET jaunieši, kuri nestrādā, nemācās un neapgūst arodu. Šī ir viena no  grupām, kurā iesaistītajiem jauniešiem dažādu iemeslu dēļ ir ierobežotākas iespējas nekā to vienaudžiem, tāpēc nepieciešams turpināt darbu pie atbalsta sistēmas veidošanas. Daudziem jauniešiem ir grūtības nodrošināt iztiku vai pārvarēt nodarbinātības šķēršļus, viņi  saskaras ar augstu nabadzības risku un daudziem jauniešiem, bieži no nelabvēlīgas sociālekonomiskās vides, nav piekļuves kvalitatīvai izglītībai un mācībām, kā arī viņi saskaras ar šķēršļiem pārejā no skolas uz darba dzīvi. Pēc CSP datiem, 2023. gadā 13,2 tūkstoši (7,2 %) Latvijas NEET jauniešu 15–24 gadu vecumā nestrādāja un nemācījās. Latvijas nacionālā attīstības plāna 2021. – 2027.gadam rīcības virzienā “Kvalitatīva, pieejama, iekļaujoša izglītība” ir izvirzīts mērķis Nr. 164 samazināt jauniešu, kuri nav iesaistīti izglītībā vai darba tirgū, īpatsvaru līdz 6 % 2027. gadā.
Izglītības iestādēs trūkst atbalsta personāla un pasākumu bērniem ar mācīšanās problēmām. Nesekmība, konflikti ar vienaudžiem, pedagogiem, zema pašapziņa un sajūta, ka neko nespēj veikt pietiekami labi – daļa no iemesliem, kāpēc pusaudži pamet skolu priekšlaicīgi. Jauniešu nepietiekamu mācību sasniegumu iemesls var būt arī nesaskaņas vai nespēja sadarboties ar pedagogiem. Vieni no galvenajiem iemesliem, kāpēc jaunieši pamet izglītības iestādi, ir motivācijas trūkums, likumisko pārstāvju (turpmāk - aprūpētāju) vienaldzīga un bezatbildīga attieksme pret skolas apmeklēšanu vai nepieciešamība strādāt, lai nodrošinātu iztiku un, sekojoši, grūtības savienot darbu ar mācībām. Jaunieši, kas ir priekšlaicīgi pametuši izglītības iestādi, mācības vai darbu, ir vairāk pakļauti riskam iesaistīties noziegumos un antisociālā uzvedībā. Izglītības iestādes neapmeklēšana vairums gadījumos ir saistīti ar apreibinošu vielu lietošanu, iesaistīšanos likumpārkāpumos. Tāpēc izglītības iestādēs ir nepieciešams strādāt ar jaunieti jau preventīvi, proti, jau savlaicīgi pamanīt riskus un savlaicīgi sniegt jaunietim atbalstu, lai viņš nenonāktu līdz lēmumam pamest izglītības iestādi. Tāpat ir svarīgs atbalsts jaunietim situācijās, kad viņš ir atgriezies skolas vidē un atsācis mācību procesu. Nereti ir situācijas, kad šādi jaunieši, kuri iepriekš kavējuši vai regulāri nepameklējuši izglītības iestādi, atgriežoties klasē, no klasesbiedru puses tiek emocionāli izstumti, savukārt izglītības iestādē netiek veikti atbalsta pasākumi, lai šos jauniešus atkal integrētu vienaudžu vidū. 
Bērniem, kuri ir ārpusģimenes aprūpē, atbalstam izglītības programmas apguvē, ir jābūt kā vienai no prioritātēm, tādēļ būtu nepieciešama dziļāka šīs jomas reālās situācijas izpēte un datu analīze.
Liela nozīme ir sadarbībai starp izglītības iestādi un jaunieša aprūpētājiem. Nepieciešams sadzirdēt jaunieša vajadzības un sniegt nepieciešamo atbalstu. Tas ir izdarāms tikai tad, ja starp izglītības iestādi un aprūpētājiem tiek veidotas cieņpilnas, uz sadarbību un jaunieša interesēm balstītas, attiecības. Pasaulē ir veikti pētījumi, kas liecina, ka jauniešu mācību rezultāti (apmeklējums, uzvedība, izglītības pārtraukšanas riska samazinājums, akadēmiskie sasniegumi un jaunieša labizjūta) uzlabojas, kad aprūpētāji iesaistās izglītības procesā un izglītības iestādes dzīvē.
	2023.gada 31. decembrī noslēdzās Izglītības kvalitātes valsts dienesta  īstenotais Eiropas Sociālā fonda projekts Nr. 8.3.4.0/16/I/001 “Atbalsts priekšlaicīgas mācību pārtraukšanas samazināšanai” (projekts “Pumpurs”), uz kā pamata pašvaldībās ir izstrādāta rīcības programma  priekšlaicīgas mācību pārtraukšanas “Prevencijas sistēmas un ieviešanas plāns 2024.-2028.gadam”.  Projekts veicināja ilgtspējīgas sadarbības sistēmas veidošanu starp pašvaldību, izglītības iestādēm, pedagogiem, atbalsta personālu un izglītojamo vecākiem vai pārstāvjiem, lai laikus identificētu izglītojamos ar risku pārtraukt mācības un sniegtu viņiem personalizētu atbalstu. Pedagogiem tika sniegta iespēja profesionāli pilnveidoties un stiprināt prasmes darbā ar izglītojamiem. Projekta ietvaros tika izstrādāti metodiskie līdzekļi, izveidota vienota datu bāze, kas nodrošina regulāru informācijas apmaiņu valsts, pašvaldības un izglītības iestādes līmenī par izglītojamiem, kuriem identificēts risks pārtraukt mācības, veiktajiem preventīvajiem pasākumiem un to rezultātiem. Savukārt 4.2.3.1.pasākuma “Integrēta “skola-kopiena” sadarbības programma atstumtības riska mazināšanai izglītības iestādēs” īstenošanas noteikumi vēl ir izstrādes stadijā.  4.2.3.1.pasākuma investīcija prioritāri ir plānota vispārējās pamata un vidējās izglītības satura apguvei (jo īpaši obligātās vispārējās pamatizglītības satura apguvei, tādējādi pārsvarā aptverot izglītojamos līdz 18 gadu vecumam). Priekšlikumā minētajai grupai finansējums investīcijas ietvaros atsevišķi nav nodalāms, jo pasākuma mērķa grupa ir plašāka. Savukārt projekta "Pumpurs" īstenošanas laikā individuālo priekšlaicīgas mācību pārtraukšanas riska mazināšanas plānu ietvaros ESF atbalstu ir saņēmuši 43 361 vispārējās un profesionālās izglītības iestāžu izglītojamo. 

	Plānots, ka ar pašvaldību starpniecību tiks nodrošināts individuālais atbalsts izglītojamiem, kuri varētu pārtraukt mācības finanšu resursu trūkuma dēļ, piemēram, tiks kompensēti izdevumi par transportu, ēdināšanu, dienesta viesnīcu, u.c. Tomēr galvenais projekta fokuss ir nevis īslaicīga finansiālās palīdzības sniegšana, bet gan ilgtspējīga visaptveroša mehānisma radīšana, kas veido atbalstošu un iekļaujošu vidi ikvienam izglītojamam.

	Risinājumi
	Atbildīgā ministrija
	Līdzatbildīgā ministrija/iestāde
	Finansējuma apmērs, euro

	Nodrošināt pietiekamu atbalsta personāla pieejamību izglītības iestādēs
	IZM
	Pašvaldības
	

*

	Pastiprināti atbalsta pasākumi jauniešiem, kuri atgriežas izglītības iestādē
	IZM
	
	Nav finanšu ietekmes

	Stiprināt sadarbību starp izglītības iestādes pedagogiem un jaunieša aprūpes veicējiem
	IZM
	Iestāžu dibinātāji
	Nav finanšu ietekmes

	Jaunieša individuālā atbalsta plāna izstrāde, lai tiktu samazināta priekšlaicīga mācību pārtraukšana, piemēram, finanšu resursu trūkuma dēļ
	IZM
	
	Plāna izstrāde tiks nodrošināta projekta "Skola-kopiena" ietvaros

	Padziļināta situācijas izpēte un datu analīze, saistībā ar atbalstu izglītības programmas apguvē bērniem, kuri ir ārpusģimenes aprūpē
	IZM
	
	

*

	Izvērtēt iespēju Izglītības un zinātnes ministrijas informatīvajās un uzskaites sistēmās norādīt, ka jaunietis ir atradies kādā no ārpusģimenes aprūpes formām

	IZM
	
	

*


* Pasākuma izmaksas atbildīgā ministrija plānos, sagatavojot priekšlikumus prioritārajiem pasākumiem konkrētā gada budžeta izstrādes procesā

2.3. Nepietiekams atbalsts mājokļa nodrošināšanai

Valsts kontrole 2019.gada revīzijas ziņojumā “Atņemtā bērnība. Ikvienam bērnam ir tiesības izaugt ģimenē”[footnoteRef:31] norāda, ka bērniem, it īpaši tiem, kas ārpusģimenes aprūpi saņēma aprūpes iestādē, bieži vien trūkst prasmju un zināšanu, kā cīnīties par savām tiesībām atbalsta saņemšanai, kas tiem pienākas sociālo garantiju veidā, jo īpaši tas attiecas uz nodrošināšanu ar dzīvojamo platību. Tāpēc normatīvajos aktos paredzētais atbalsts galvenokārt tiek nodrošināts, tikai izmaksājot MK noteikumos Nr.857[footnoteRef:32] paredzētos vienreizējos pabalstus. Tomēr tādi nozīmīgi atbalsta veidi kā tiesības uz pašvaldības nodrošinātu dzīvojamo platību un psihosociālu atbalstu patstāvīgas dzīves uzsākšanai bieži vien izpaliek. Tāpēc atbalsta trūkuma dēļ bērns nereti atgriežas tajā sociālajā vidē, no kuras tika šķirts, tā veicinot nabadzības un sociālās atstumtības riskus.  [31:  https://www.lrvk.gov.lv/lv/getrevisionfile/uploads/reviziju-zinojumi/2018/2.4.1-9_2018/Zin%CC%A7ojums_Atn%CC%A7emta%CC%84%20be%CC%84rni%CC%84ba.%20Ikvienam%20be%CC%84rnam%20ir%20tiesi%CC%84bas%20uzaugt%20g%CC%A7imene%CC%84.pdf]  [32:  https://likumi.lv/ta/id/121592-noteikumi-par-socialajam-garantijam-barenim-un-bez-vecaku-gadibas-palikusajam-bernam-kurs-ir-arpusgimenes-aprupe-ka 26., 27., 30, 31. un 31.1 punkts] 

Likuma “Par palīdzību dzīvokļa jautājumu risināšanā” 16. pants nosaka, ka ikvienai dzīvojamai telpai, kas tiek izīrēta palīdzības ietvaros, jābūt dzīvošanai derīgai. Proti, dzīvojamai telpai ir jābūt apgaismojamai, apkurināmai telpai, kas piemērota cilvēka ilglaicīgam patvērumam un sadzīves priekšmetu izvietošanai un tai jāatbilst Ministru kabineta noteikumos paredzētajām būvniecības un higiēnas prasībām. Minētie standarti ir gana interpretējami un formāli, tāpēc būtu nepieciešams skaidrāk noteikt prasības un kritērijus, kas attiecas uz dzīvojamām telpām, ņemot vērā arī tā labiekārtojumu, kopējo vizuālo un tehnisko stāvokli, tostarp, santehnikas, virtuves aprīkojuma un citu labiekārtojumu esamību, kopējo atbilstību tādam nepieciešamajam līmenim, kas dzīvošanu šajās telpās padara atbilstošu personas vajadzībām atrasties drošā un cilvēka cieņu nepazemojušā vidē.
Lai gan praksē ir situācijas, kad jauniešiem tiek piedāvāti arī labiekārtoti dzīvokļi, tomēr, lielākoties jauniešiem piešķirtās dzīvojamās platības pašvaldībās atrodas sliktā tehniskajā stāvoklī - dzīvojamās telpas ir bez ērtībām (ar koplietošanas sauso tualeti ārā, ūdeni akā, krāsns apkuri). Dažas dzīvojamās telpas ir izremontētas, bet dažās dzīvojamās telpās ir jāveic kosmētiskais vai pat kapitālais remonts.  
Sociālo dienestu pārstāvji norāda, ka visbiežāk bērnam bārenim var piedāvāt mājokli tikai attālākos pagastos, kas savukārt apgrūtina izglītības iestāžu, novada pilsētu vai centru sasniegšanu. Nereti kā pagaidu miteklis tiek piedāvātas arī sociālās mājas vai pat krīzes istabas, kur jaunietim, iespējams, būtu jādzīvo sociāli nelabvēlīgā vidē. 
Pēc ārpusģimenes aprūpes beigšanās jaunieši bieži saskaras ar finanšu resursu tūkumu un nepieciešamību saņemt sociālo palīdzību, līdz ar to no viņiem nevar prasīt personīgo līdzekļu ieguldījumu, lai pašvaldības piedāvāto dzīvojamo telpu padarītu par dzīvošanai derīgu[footnoteRef:33]. [33:  atzinums_par_socialajam_garantijam_1579692269 Dzīvokļi.pdf] 

Kā viens no risinājumiem jaunietim tikt pie dzīvojamās platības būtu īrēt dzīvokli no privātpersonas, tomēr ņemot vērā, ka dzīvokļa īpašnieks prasa uzreiz apmaksāt pirmo un pēdējo īres mēnesi, jaunietim, kuram vēl nav darbs, līdz ar to nav stabilu ienākumu, nav iespējams izīrēt šādu dzīvokli.
	2023.gadā LM Iekšējā audita departamenta ziņojumā par audita rezultātiem sistēmā „Sociālā atbalsta sniegšana bērniem bāreņiem”, tika konstatēts, ka, nespējot nostabilizēties esošajā situācijā, bērni bāreņi nereti izvēlās iespēju doties strādāt uz ārvalstīm, kā rezultātā rodas situācijas, kad nav iespējams ar jaunieti sazināties, lai pagarinātu piešķirtā dzīvokļa īres līgumu, attiecīgi dzīvokļa īres tiesības tiek zaudētas. Tostarp pašvaldībās ir vērojama ļoti dažāda prakse attiecībā uz īres līguma slēgšanu – to termiņi ir ļoti atšķirīgi (no pusgada ar iespēju pagarināt līdz 10 gadiem), kā arī ir pašvaldības, kas interpretē normatīvā akta normas tādējādi, ka ļauj bērnam bārenim piešķirtajā pašvaldības dzīvoklī uzturēties tikai līdz 24 gadu vecumam, vēlāk nosakot termiņu, kurā jaunietim ir jāatrod cits mājoklis. Audita laikā sniegts arī skaidrojums, ka pašvaldības dzīvoklis netiek piešķirts gadījumos, ja jaunieša īpašumā jau ir nekustamais īpašums, tomēr lielākoties netiek vērtēts, vai šis nekustamais īpašums ir derīgs dzīvošanai un vai nepastāv risks, ka uzkrāto komunālo un nodokļu parādu dēļ šis nekustamais īpašums var tikt atsavināts.

	Risinājumi
	Atbildīgā ministrija
	Līdzatbildīgā ministrija/iestāde
	Finansējuma apmērs, euro

	Noteikt pašvaldībām uzsākt risināt mājokļa jautājumus jau no jaunieša 16 gadu vecuma
	EM 
	Pašvaldība
	Nav finanšu ietekmes

	Nepieciešams skaidrāk noteikt prasības un kritērijus, kas attiecas uz dzīvojamām telpām, ņemot vērā arī tā labiekārtojumu, kopējo vizuālo un tehnisko stāvokli
	EM
	Pašvaldība
	Nav finanšu ietekmes

	Nodrošināt jaunietim atbalstu mājokļa īrei par pirmo un pēdējo mēnesi, vismaz laika posmā, kamēr jaunietis atrod darbu un gūst stabilus ienākumus
	
	Pašvaldība
	31 2000 (gadā)
(Vidēji 600 euro x 520 jaunieši)

	Noteikt, ka jaunietis pašvaldības piešķirtajā dzīvoklī, drīkst uzturēties arī pēc 24 gadu vecuma sasniegšanas
	
	Pašvaldība
	Nav finanšu ietekmes



	2.4. Nevienlīdzīga prakse pabalstu izmaksā

	MK noteikumos Nr. 857 noteikts, ka, ja bez vecāku gādības palikušajam bērnam ārpusģimenes aprūpes laikā nomirst vecāki, vai viens no vecākiem, ārpusģimenes aprūpes pakalpojumu sniedzējs sadarbībā ar bāriņtiesu, kas pieņēmusi lēmumu par bērna ārpusģimenes aprūpi, kārto jautājumu par apgādnieka zaudējuma pensijas vai sociālā nodrošinājuma pabalsta piešķiršanu. Tāpat ilgstošas sociālās aprūpes un sociālās rehabilitācijas institūcijas vadītājs bērnam piešķirto apgādnieka zaudējuma pensiju vai sociālā nodrošinājuma pabalstu pārskaita kredītiestādes kontā, kas atvērts uz bērna vārda. Tas nozīmē, ka jaunietim sasniedzot pilngadību, kontā ir uzkrājums ar naudas līdzekļiem, kuru jaunietis var izmantot, uzsākot patstāvīgu dzīvi.
	Savukārt, ja aizbildnībā esošam bērnam ir piešķirta apgādnieka zaudējuma pensija, apdrošināšanas atlīdzība par apgādnieka zaudējumu, valsts sociālā nodrošinājuma pabalsts sakarā ar apgādnieka zaudējumu, uzturlīdzekļi no Uzturlīdzekļu garantijas fonda vai arī ģimenes valsts pabalsts, tad pabalsts aizbildnim par bērna uzturēšanu tiek samazināts par bērnam piešķirtās pensijas, atlīdzības vai pabalsta apmēru. 
Līdz ar to, ir pamats uzskatīt, ka tā ir nevienlīdzīga attieksme pret aizbildnībā, audžuģimenē un specializētajā audžuģimenē esošajiem bērniem, salīdzinot ar aprūpes iestādē esošajiem bērniem.

	Risinājumi
	Atbildīgā ministrija
	Līdzatbildīgā ministrija/iestāde
	Finansējuma apmērs, euro

	Vienādot visu pilngadību sasniegušo jauniešu iespējas saņemt apgādnieka zaudējuma pensiju, neatkarīgi no ārpusģimenes aprūpes formas, kurā tie atrodas
	LM
	
	Nav finanšu ietekmes


[bookmark: _Hlk165280303]2.5. Nepietiekams atbalsts nepilngadīgajām grūtniecēm un jaunajiem vecākiem līdz 24 gadu vecumam

[bookmark: _Hlk165280451]         Baltijas valstu vidū 2021. gadā Latvija ar 11 grūtniecēm uz 1000 nepilngadīgām meitenēm ierindojas trešajā vietā (Lietuva 10, Igaunija 9). Savukārt Nīderlandē ir 3 grūtnieces uz 1000 nepilngadīgām meitenēm, bet Šveicē tikai 2 uz 1000[footnoteRef:34]. Šo valstu pieredze rāda, ka paši būtiskākie faktori, kas mazina nepilngadīgo grūtniecību iestāšanos, ir kvalitatīva izglītība seksuālās un reproduktīvās veselības jomā visiem jauniešiem, kā arī viegli pieejami kontracepcijas līdzekļi. Gan Nīderlandē, gan Šveicē seksuālās un reproduktīvās veselības izglītība ir iekļauta mācību programmās un tiek realizēta skolu sistēmā. Latvijā jau ilgstoši tiek diskutēts par jauniešu izglītošanu un nepieciešamību mācību programmās atjaunot veselības mācības vai veselības pratības priekšmetu. Latvijas izglītības sistēmā seksuālās un reproduktīvas veselības jautājumi ir integrēti četrās mācību priekšmetu programmās. Visaptverošai seksuālās un reproduktīvās veselības izglītībai ir galvenā loma jauniešu sagatavošanā drošai, produktīvai un pilnvērtīgai dzīvei pasaulē, lai novērstu seksuāli transmisīvās infekcijas, neplānotu grūtniecību, dzimumā balstītu vardarbību un dzimumu nevienlīdzību. Tā veicina izglītojamā iespējas, uzlabojas viņu analītiskās prasmes, komunikācijas un citas dzīves prasmes veselībai un labklājībai, kas saistīta ar – seksualitāti, cilvēktiesībām, veselīgu un cieņpilnu ģimenes dzīvi, intīmā partnera attiecībām, personīgām un kopīgām vērtībām, kultūras un sociālajām normām, dzimumu līdztiesību, nediskrimināciju, seksuālo uzvedību, ar dzimumu saistītu vardarbību, piekrišanu un ķermeņa integritāti, un citiem būtiskiem aspektiem. Ņemot vērā, ka seksuālās un reproduktīvās veselības izglītība ir tiešā veidā saistīta ar vardarbības mazināšanu, šobrīd tiek izstrādāts Vardarbības pret sievietēm un vardarbības ģimenē novēršanas plāns 2024.-2029.gadam, kurā tiek paredzēts iekļaut pasākumus, kas ir vērsti uz mācību priekšmetu programmas pilnveidi vispārējā izglītībā atbilstoši UNESCO tehniskajām vadlīnijām par seksuālo audzināšanu[footnoteRef:35]. Attiecīgais pasākums sevī ietvers - mācību priekšmetu programmu paraugu izvērtējumu, izstrādāt tematu pārkārtojumu un aktualizēt trīs mācību priekšmetu programmu paraugus.  [34:  https://www.bsf.lv/lv/projekti-pakalpojumi/nepilngadigo-grutniecu-atbalsta-sistemas-uzlabosana]  [35:  https://unesdoc.unesco.org/ark:/48223/pf0000260770 ] 

[bookmark: _Hlk165283165][bookmark: _Hlk165283193]Vēl viens nozīmīgs faktors ir drošas kontracepcijas pieejamība un izmaksas. Prezervatīvi ne tikai būtiski samazina risku iestāties nevēlamai grūtniecībai, bet faktiski ir vienīgā metode, kas pasargā no dažādām seksuāli transmisīvām saslimšanām. Jauniešu vidū dzimumpartneri bieži vien nav patstāvīgi, tāpēc tieši prezervatīvu lietošana, uzsākot dzimumdzīvi, būtu visefektīvākais veids kā sevi pasargāt. Lai gan prezervatīvu pieejamība un klāsts ir gana plašs, gan aptiekās, gan lielveikalos un internetā, tomēr jaunieši atzīst, ka to izmaksas nav draudzīgas. Tāpēc būtu nepieciešams izvērtēt iespēju nodrošināt prezervatīvu pieejamību ne tikai jauniešu centros, bet arī nevalstiskajām organizācijām, kuras strādā ar jauniešiem, tādā veidā aptverot riska jauniešus, kuri neapmeklē jauniešu centrus. 
Latvijā ir vislielākais nepilngadīgo grūtnieču skaits Baltijas valstīs. No tām aptuveni 100 nepilngadīgās jaunietes katru gadu piedzemdē, bet 30% no visām grūtniecēm veic abortu. Piemēram, 2022. gadā abortu 15 - 17 g. v. grupā veica 46 reizes, bet 18 - 19 g. v. grupā – 158 reizes, 7 gadījumos meitenes bija jaunākas par 14 gadiem[footnoteRef:36]. Ievērojamais abortu skaits var negatīvi ietekmēt spējas radīt pēcnācējus turpmākajos dzīves gados. Savukārt, 2022. gadā sievietēm līdz 17 gadu vecumam piedzima 94 bērni (93 dzīvi dzimušie), bet 18-19 gadu vecumā – 313 (310 dzīvi dzimušie)[footnoteRef:37]. [36:  Centrālā statistikas pārvalde. https://statistika.spkc.gov.lv/pxweb/lv/Health/Health__Mates_berna_veseliba/MCH050_Aborti_vecums_veidi.px/table/tableViewLayout2/ ]  [37:  https://statistika.spkc.gov.lv/pxweb/lv/Health/Health__Mates_berna_veseliba/MCH030_dzemdibas_jaundz_mates-vec_regioni.px/] 

[bookmark: _Hlk165283216][bookmark: _Hlk165283326]Nepilngadīgām māmiņām dzimušo bērnu skaits pēdējo 20 gadu laikā ir pakāpeniski samazinājies, tomēr gan veselības aprūpes iestāžu, gan sociālo dienestu redzeslokā ik gadu joprojām nonāk vairāk nekā simt  sievietes, kurām grūtniecība iestājusies pirms pilngadības sasniegšanas, tostarp arī meitenes līdz 14 gadu vecumam[footnoteRef:38].  Jaunietēm trūkst sociālā, psiholoģiskā un informatīvā atbalsta gan pirms, gan pēc dzemdībām, un būtiska ir arī pavisam praktiska palīdzība, piemēram, bērna pieskatīšanā vai jaundzimušā mazuļa pūriņa sagādāšanā. To apstiprina arī 2022. gadā Bērnu slimnīcas fonda veiktais pētījums par sievietēm ar grūtniecības un dzemdību pieredzi līdz pilngadības sasniegšanai, kas ir pirmais šāda veida pētījums Latvijā[footnoteRef:39], kur norādīts, ka daži no galvenajiem cēloņiem pusaudžu grūtniecībai ir zināšanu trūkums par reproduktīvo veselību, nelabvēlīgi ģimenes apstākļi un aprūpētāju atbalsta trūkums. Tāpat uzsvērts, ka neatņemama sastāvdaļa nepilngadīgo grūtnieču jautājumu risināšanā ir sabiedrības izglītošana un izpratne par jauno māmiņu iekļaušanos  sabiedrībā, kā arī rosināt diskusijas par puišiem nepieciešamo zināšanu par kontracepciju apguvi un izpratnes veicināšanu par atbildības uzņemšanos stājoties dzimumattiecībās un vīriešu/jauniešu lomu, veidojot ģimeni. Arī šajā ir svarīgs atbalsts, ko var sniegt jauniešu aprūpētāji. [38:  https://www.bsf.lv/userfiles/files/Report_kvalitativais_petijums_FINAL.pdf]  [39:  https://www.bsf.lv/userfiles/files/Ricibas%20plans%202022%20-%202025.pdf
] 

Lai papildus veicinātu izpratni un papildinātu zināšanas par jauniešu seksuālās un reproduktīvās veselības jautājumiem, būtu vēlams Ārpusģimenes aprūpes atbalsta centriem iekļaut apmācību programmās un/vai atbalsta grupās tēmas par šiem jautājumiem. Kā papildus pasākumus būtu ieteicams organizēt atbalsta grupas jauniešiem, kurās tiktu pieaicināti speciālisti, lai runātu par jauniešiem aktuāliem jautājumiem šajā jomā.

	Risinājumi
	Atbildīgā ministrija
	Līdzatbildīgā ministrija/iestāde
	Finansējuma apmērs, euro

	Nepieciešams mācību programmās atjaunot veselības mācības vai veselības pratības priekšmetu vai integrējot to starpnozaru mācību priekšmetos
	IZM
	
	

	Veicināt diskusijas par jauniešu seksuālo un reproduktīvo veselību, ka arī nepilngadīgu meiteņu grūtniecību un ar to saistītām problēmām
	IZM
	NVO
	Nav finanšu ietekmes

	Nodrošināt pieeju bezmaksas kontracepcijai
	VM
	NVO
	
*

	Nodrošināt agrīni pieejamu bezmaksas kontracepciju nepilngadīgajām jaunietēm, kurām jau iestājusies grūtniecība (uzreiz pēc dzemdībām vai grūtniecības pārtraukšanas)
	VM
	
	



*

	Nodrošināt bezmaksas ginekologa konsultācijas jaunietēm no ārpusģimenes aprūpes līdz 24 gadu vecumam
	VM

	
	

*

	Ārpusģimenes aprūpes atbalsta centriem iekļaut apmācību programmās un/vai atbalsta grupās tēmas par jauniešu seksuālās un reproduktīvās veselības jautājumiem
	BAC
	ĀAAC
	Nav finanšu ietekmes

	Veidot bērna pieskatīšanas pakalpojumus, tādā veidā stiprinot jauno māmiņu iespējas izglītoties, uzsākt darba gaitas (piemēram: SOS aukles, aukļu dienests)
	
	Pašvaldības
	

	Ģimenes asistenta atbalsts nepilngadīgajai grūtniecei grūtniecības periodā un/vai pēcdzemdību periodā, kā arī grūtniecēm (ar ārpusģimenes aprūpes pieredzi) līdz 24 gadu vecumam
	
	Pašvaldības
	


*Pasākuma izmaksas atbildīgā ministrija plānos, sagatavojot priekšlikumus prioritārajiem pasākumiem konkrētā gada budžeta izstrādes procesā

[bookmark: _Hlk165283364]2.6. Atkarību izraisošo vielu lietošana

Bērni un pusaudži, jo īpaši tie, kuri ir no ārpusģimenes aprūpes, ir  neaizsargāti pret alkohola, tabakas un narkotisko vielu kaitīgo iedarbību, jo atkarību izraisošo vielu lietošana pat mazās devās var traucēt smadzeņu attīstību un veicināt atkarības veidošanos nākotnē. Agrīna narkotiku lietošana palielina cilvēka iespējas kļūt atkarīgam un izraisīt citas nopietnas veselības un sociāla rakstura problēmas.
Lai gan atkarību izraisošo vielu lietošana īpaši izplatīta to jauniešu vidū, kuri ir tuvu pilngadībai, vielu pamēģināšanas uzsākšana raksturīga jau agrīnā pusaudžu vecumposmā. Alkohola lietošana bieži saistīta ar vēlmi iederēties kompānijā un uzturēt draudzīgas attiecības ar vienaudžiem, taču atkarību izraisošo vielu lietošanai ir arī citi iemesli, tāpēc uz šo vienmēr jālūkojas kompleksi. Viena cigarete vai dzēriens var būt tikai vēlme pamēģināt, taču atkārtota un regulāra apreibinošo vielu lietošana var liecināt, piemēram, par problēmām ģimenē vai attiecībās ar vienaudžiem. Atkarību izraisošo vielu lietošanas paaugstinātam riskam ir pakļauti bērni, kuri slimo, piemēram, ar depresiju vai ir tikuši pakļauti vardarbībai, kas, sekojoši, vairāk attiecināmi uz ārpusģimenes aprūpē esošo jauniešu kopumu.
[bookmark: _Hlk165283575]Attiecībā uz situāciju Latvijā secināts, ka joprojām izplatīta ir narkotisko vielu lietošana skolēnu un jauniešu vidū. 2022.gadā pret nepilngadīgām personām tika uzsākti 398 administratīvo pārkāpuma procesi, bet 2023.gadā – 353 administratīvo pārkāpuma procesi. Latvijā joprojām tiek konstatēti nāves gadījumi, ko ir izraisījusi narkotiku pārdozēšana. Tāpat saglabājas augsts narkotikas injicējošo lietotāju skaits. Samazinot narkotisko vielu lietošanu sabiedrībā, jāņem vērā narkotisko vielu lietošanas iemesli – apreibināšanās un izklaide, atslābināšanās, socializēšanās, pašārstēšanās.
2023.gadā CSP publicētajā statistisko datu krājumā „Bērni Latvijā”[footnoteRef:40] norādīts, ka bērnu un pusaudžu psihiskie un uzvedības traucējumi psihoaktīvo vielu dēļ (pirmreizēji reģistrēto ārstēto bērnu un pusaudžu skaits) 2021.gadā alkohola akūtas intoksikācijas vai tā kaitējoši pārmērīgas lietošanas rezultātā tika konstatēti 26 jauniešiem (15-17 gadi), savukārt psihoaktīvo vielu intoksikācija un to kaitējoši pārmērīga lietošana tika konstatēta 21 pusaudzim (līdz 14 gadiem) un 56 pusaudžiem (15-17 gadi).  [40:  https://admin.stat.gov.lv/system/files/publication/2023-08/Nr_05_Berni_Latvija_2023_%2823_00%29_LV_EN_0.pdf
] 

[bookmark: _Hlk165283657]Uz bērniem un pusaudžiem attiecināmas ir divas stacionāro rehabilitācijas pakalpojumu programmas: "Obligātā narkoloģiskā palīdzība bērniem pēc bāriņtiesas lēmuma" un "Narkomānu rehabilitācija stacionārā bērniem". Abi minētie pakalpojumi tiek nodrošināti slimnīcā "Ģintermuiža", kas ir vienīgā ārstniecības iestāde Latvijā, kurā sniedz stacionāros rehabilitācijas pakalpojumus bērniem. Šīs programmas ietvaros vienlaicīgi var uzņemt ne vairāk kā 10 pacientus. Slimnīca "Ģintermuiža" 2021.gadā ir sniegusi stacionāros pakalpojumus 56 pusaudžiem (no 12 līdz 17 gadiem), no tiem 40 – narkomānu rehabilitācija stacionārā bērniem, 8 – obligātā narkoloģiskā palīdzība bērniem (ar bāriņtiesas lēmumu). Salīdzinoši ar citām reģionālajām slimnīcām augsts pusaudžu pacientu skaits 2021.gadā bija Daugavpils reģionālajā slimnīcā – kopā 17 pacienti. Pārējās ārstniecības iestādēs tika sniegti pakalpojumi programmas "Narkoloģija" ietvaros, kas ietver sevī tādas manipulācijas kā pusaudžu detoksikācija un pusaudžu motivācija, kā arī tika sniegti citi terapeitiski pakalpojumi.
[bookmark: _Hlk167181477]         Galvenais izaicinājums nodrošinot mērķtiecīgu atbalstu jauniešiem ar kaitējošu pārmērīgu vielu lietošanas problēmām ir pieejamo pakalpojumu pēctecība: pēc veselības aprūpes pakalpojumu saņemšanas ārstniecības iestādē akūtās palīdzības sniegšanas ietvaros, jaunietis “pazūd” no atbildīgo iestāžu redzesloka un dēļ zemas līdzdalības ārstēšanas un sociālās rehabilitācijas procesā pastāv lielāks risks, ka bērns turpinās pārmērīgi lietot apreibinošas vielas un atgriezīsies ārstniecības iestādē ar vēl smagākiem veselības traucējumiem. Tāpēc savstarpējās sadarbības ietvaros LM un Veselības ministrija (t.sk. jomas ekspertiem) plāno ieviest mentora pakalpojumu bērniem un jauniešiem, kuri tiek stacionēti sakarā ar veselības traucējumiem, kas radušies alkohola un narkotisko vielu lietošanas dēļ. Pasākuma ieviešanas mērķis ir, balstoties uz individuālu bērna vajadzībās balstītu pieeju, nodrošināt mentora pakalpojumus, lai veicinātu sadarbību ārstēšanas un rehabilitācijas procesā, stiprinātu pašregulācijas spējas un prasmes, veicināt patstāvību un pašaprūpi (pakāpeniska sagatavošana patstāvīgai dzīvei), kā arī nodrošinātu sadarbību starp veselības aprūpes, sociālās aprūpes un izglītības sektoru. Mentors veidotu uzticības pilnas attiecības ar bērnu un pārstāvētu bērna intereses sarunās ar bērna situācijas risināšanā iesaistītajām institūcijām. Mentors piedalītos arī multiprofesionālās komandas darbā jau slimnīcas posmā. Šis pasākums ietver sevī trīs posmus: (1) pakalpojuma dizaina izstrāde; (2) mentoru atlase un apmācība; (3) pakalpojuma ieviešana pilotprojekta ietvaros. Plānots, ka pakalpojuma ieviešanas gadā to saņemtu līdz 36 bērniem.
LM īsteno dažādus atbalsta pasākumus bērniem, kuri sastopas ar atkarības problēmām. Šobrīd nepilngadīgām personām tiek nodrošināts sociālās rehabilitācijas pakalpojums dzīvesvietā, kas kopš 2018. gada tiek nodrošināts BPRC un tā pieprasījums sabiedrībā nemitīgi aug – 2018. gadā, kad ministrija pilotprojekta veidā uzsāka šāda pakalpojuma nodrošināšanu, to saņēma 58 bērni Rīgā, 2022. gadā to saņēma 630 bērni (2023. gadā mazāk - 453 bērni, jo nebija iespējams piešķirt papildus finansējumu, kā 2022. gadā) Rīgā, Liepājā un vēl 7 vietās visā Latvijā - Liepājā, Valmierā, Ventspilī, Daugavpilī, Rēzeknē, Jelgavā, Siguldā un Tukumā. Pakalpojuma ilgums ir līdz 180 dienām. Pakalpojums dzīvesvietā ir sevi pierādījis kā labs un vajadzīgs pakalpojums bērniem ar atkarībām un atkarību riskiem (pierādījums ir vecāku anketēšana, kā arī funkcionālie testi, ko pakalpojuma sniedzējs veic pirms un pēc pakalpojuma saņemšanas). Programmas ietvaros tiek sniegtas konsultācijas pusaudžiem un viņu ģimenēm, grupu nodarbības vecākiem, motivējošas intervijas, sesijas ar vecākiem vai aizbildņiem, individuālās korekcijas – kognitīvi biheiviorālā terapija, grupu nodarbības pusaudžiem, psihoterapija, ārsta-psihiatra vai narkologa iesaiste, mākslas, sporta un citi pasākumi. 
Ņemot vērā, ka augstāk minētais pakalpojums ir piemērots un tam ir labi rezultāti tādiem pusaudžiem, kuri vai nu paši ir motivēti saņemt atbalstu, vai kuriem ir atbalstoši pieaugušie, kuri motivē pusaudzi piedalīties piedāvātajās aktivitātēs, bet tā saņemšana ir ierobežota pusaudžiem, kuriem šādas motivācijas nav (pusaudži neapmeklē konsultācijas kā rezultātā tiek no programmas izslēgti), kā arī tiem pusaudžiem, kuriem ir būtiskāki uzvedības traucējumi, būtiskāki emociju regulācijas traucējumi, zemāks ikdienas funkcionēšanas līmenis, kā arī vecākiem pusaudžiem, ministrija lūdza papildus valsts budžeta finansējumu jauna valsts finansēta sociālās rehabilitācijas pakalpojuma izstrādei un ieviešanai, lai sniegtu atbalstu pusaudžiem ar kompleksākām problēmām un zemāku motivāciju. Tā rezultātā ministrijai tika piešķirts papildus finansējums un 2023. gadā kompleksu sociālās rehabilitācijas pakalpojumu pilnīgi vai daļēji saņēmuši 49 bērni. Pakalpojuma ilgums ir līdz 180 dienām. Pakalpojums tiek nodrošināts arī 2024. gadā.
Papildus ar LM atbalstu  no 2023. gada jūlija  līdz decembrim nodibinājums “Sociālā atbalsta un izglītības fonds” sniedza sociālā mentora pakalpojumu vidēji 65 bērniem (no šiem 40 jaunieši bija vecumā no 17 līdz 21 gadam un atradās ārpusģimenes aprūpē vai pēc ārpusģimenes aprūpes, un 25 bērni ar atkarības riskiem). Pakalpojums bērniem un jauniešiem tika sniegts Liepājā, Daugavpilī, Smiltenē, Tukumā un Rīgā. Tāds pats pakalpojums iepriekš minētajā apjomā un iepriekš minētajām mērķa grupām tiks organizēts arī 2024. gada jūlijā - decembrī. 

	Risinājumi
	Atbildīgā ministrija
	Līdzatbildīgā ministrija/iestāde
	Finansējuma apmērs, euro

	Nodrošināt pieejamus speciālistus pusaudžiem un pēctecīgi pilngadību sasniegušajiem jauniešiem no ārpusģimenes aprūpes, ar traucējumiem pēc atkarību izraisošo vielu lietošanas 
	
VM
	
	Pasākumu plānots ieviest “Sabiedrības veselības pamatnostādnes 2021.–2027. gadam” [footnoteRef:41] [41:  https://likumi.lv/ta/id/332751-sabiedribas-veselibas-pamatnostadnes-2021-2027-gadam
] 


	Nodrošināt ģimenes ārstu komandas iesaisti personu ar vielu lietošanas traucējumiem identificēšanā (skrīningā), konsultēšanā un palīdzības sniegšanā
	
VM
	
	Pasākumu plānots ieviest “Sabiedrības veselības pamatnostādnes 2021.–2027. gadam”

	Veicināt lielāku informētību un izpratni par bērnu un pusaudžu atkarību atpazīšanu, profilaksi un palīdzības iespējām
	VM
	
	Pasākumu plānots ieviest “Sabiedrības veselības pamatnostādnes 2021.–2027. gadam”

	Nepieciešams ieviest mentora pakalpojumu bērniem ar uzvedības vai atkarību problēmām vai to attīstības riskiem.
	LM

	[bookmark: _GoBack]BAC
	Pasākumu plānots ieviest 2025.gadā Eiropas Sociālā fonda Plus līdzfinansētā projekta Nr. 4.3.6.5/1/24/I/001 “Atbalsta pasākumi bērniem ar uzvedības vai atkarību problēmām un to ģimenēm” ietvaros. 

	Individualizētu pakalpojumu attīstība bērniem un jauniešiem ar uzvedības traucējumiem un vielu lietošanas atkarībām
	VM
	
	

*


* Pasākuma izmaksas atbildīgā ministrija plānos, sagatavojot priekšlikumus prioritārajiem pasākumiem konkrētā gada budžeta izstrādes procesā

[bookmark: _Hlk165283688]2.7. Medicīniskie pakalpojumi (iesāktām manipulācijām/ procedūrām saskaņā ar ārsta norādījumiem)

[bookmark: _Hlk165283732][bookmark: _Hlk165283762]LM organizētās darba grupās un sanāksmēs ir konstatēts, ka vairumam jauniešu (aptuveni 40%) pēc ārpusģimenes aprūpes ir nepieciešams turpināt uzsāktās medicīniskās manipulācijas un saņemt nepieciešamo atbalstu, kā piemēram ortopēdiskie apavi, brilles, dzirdes aparāti, brekešu maiņa, injekcijas, kontracepcija,  psihiatrs, Veselības un darbspēju ekspertīzes ārstu valsts komisijā jāatjauno invaliditāte u.c. Ārstēšanās un medikamentu iegādes izmaksas bāreņiem un jauniešiem pēc ārpusģimenes aprūpes beigām sagādā vislielāko finansiālo slogu, ņemot vērā viņu zemos ikmēneša ienākumus vai ienākumu neesamību.
Kā viena no būtiskām problēmām zobārstniecības pakalpojumu pieejamībā ir ne tikai speciālistu trūkums valsts apmaksātajā zobārstniecības sektorā, bet arī valsts apmaksātais zobārstniecības manipulācijas tarifa apmērs, kas ir mazāks par to, ko ārsti saņem privātā zobārstniecības iestādē. Tarifa pārskatīšanas iespējas saistītas ar valsts budžeta finansējumu. 

	Risinājumi
	Atbildīgā ministrija
	Līdzatbildīgā ministrija/iestāde
	Finansējuma apmērs, euro

	Turpināt saņemt bez maksas vai ar būtiskiem atvieglojumiem medicīniskos pakalpojumus iesāktām un pēc pilngadības sasniegšanas turpināmām manipulācijām, kā arī iespēju saņemt medicīniskos palīglīdzekļus
	VM
	
	




*

	Uzlabot valsts apmaksāto zobārstniecības pakalpojumu pieejamību arī reģionos, kur situācija ir īpaši kritiska, pēc iespējas tuvāk dzīvesvietai bērniem bāreņiem un jauniešiem pēc ārpusģimenes aprūpes beigām
	VM
	
	




*

	Pārskatīt valsts apmaksāto zobārstniecības pakalpojumu nodrošināšanas kārtību bāreņiem un jauniešiem pēc ārpusģumenes aprūpes beigām, no 18-24 gadu vecumam
	VM
	
	




*

	Nodrošināt bezmaksas vakcināciju bāreņiem un jauniešiem pēc ārpusģimenes aprūpes beigām, pret cilvēka papilomas vīrusa infekciju, ērču encefalītu, gripu u.c.

	VM
	
	



*


[bookmark: _Hlk179878865]* Pasākuma izmaksas atbildīgā ministrija plānos, sagatavojot priekšlikumus prioritārajiem pasākumiem konkrētā gada budžeta izstrādes procesā
            
[bookmark: _Hlk165283809]           2.8. Sociālā mentora atbalsta nepieciešamība
 
[bookmark: _Hlk165283948][bookmark: _Hlk165284234][bookmark: _Hlk165283881]ANO Pamatnostādņu 133. punkts nosaka, ka īpaši jāgādā, lai katram bērnam, ja vien tas iespējams, tiktu piesaistīta konkrēta persona, kas pēc bērna aiziešanas no aprūpes tam palīdzētu dzīvot neatkarīgi. Sociālā mentora atbalsts ir īpaši nozīmīgs pirmajā gadā, kad jaunietis kļūst pilngadīgs. Mentors uzklausa jaunieti, pavada kopā laiku un palīdz jaunietim labāk sagatavoties patstāvīgas dzīves uzsākšanai, integrēties sabiedrībā. Tāpēc būtu nepieciešams sociālā mentora atbalstu noteikt kā obligāto, kas nodrošināms visiem ārpusģimenes aprūpē esošiem bērniem pēc pilngadības sasniegšanas, tā nodrošinot, ka SPSPL 12.panta sestajā daļā[footnoteRef:42] paredzētās jauniešu tiesības uz psihosociālo atbalstu integrācijai sabiedrībā tiek īstenotas ar praktisku atbalstu patstāvīgas dzīves uzsākšanai. [42:  https://likumi.lv/ta/id/68488-socialo-pakalpojumu-un-socialas-palidzibas-likums] 

[bookmark: _Hlk165284332][bookmark: _Hlk165284357][bookmark: _Hlk165284410]LM 2023. gadā rīkoja vairākas darba grupas, kurās tika aicināti piedalīties Latvijas pašvaldību savienības, Latvijas bērnu labklājības tīkla, pašvaldību sociālo dienestu darbinieki, ārpusģimenes aprūpes atbalsta centru darbinieki, lai kopīgi diskutētu par iespējām atbalstīt ārpusģimenes aprūpē esošos jauniešus, tai skaitā, pēc pilngadības sasniegšanas. Bez tam, Latvijas bērnu labklājības tīkls organizēja fokusgrupas gan ārpusģimenes aprūpē esošiem un bijušiem bērniem vecumā no 15-24 gadiem, gan viņu aprūpētājiem (audžuģimenēm, aizbildņiem). Secinājums -  vecums, no kura būtu jāsāk vērtēt bērna resursi un vajadzības, lai labāk izprastu konkrētā bērna nākotnes vajadzības, ir 15-16 gadi. Sagatavošanās patstāvīgas dzīves uzsākšanai galvenokārt ietvertu bērnu un jauniešu iesaisti ikdienas aktivitātēs, t.sk. ēdiena gatavošanā, veļas mazgāšanā, uzkopšanā, ar ikdienu saistītu darbību plānošanā u.c. Tomēr pieredze rāda, ka jauniešu gatavība ir atkarīga no savām spējām un iekšējās motivācijas, garīgām spējām un personiskajām īpašībām. Diemžēl, liels šķērslis ir jauniešu zemais pašvērtējums un motivācijas trūkums. Piemēram, jauniešiem, kuri uzsāk darbu, ir vajadzīgas konsultācijas, norādījumi un atbalsts, lai tiktu galā ar ikdienas pienākumiem un viņu prasmes ir atkarīgas no tā, cik lielā mērā viņi iepriekš ir iesaistījušies ikdienas dzīvi organizējošajās aktivitātēs. Tāpēc jau 15-16 gadu vecumā būtu svarīgi piedāvāt jauniešiem atbildību vecumam atbilstošu lēmumu pieņemšanā, iesaistot viņus ikdienas procesos, tādos kā izdevumu plānošana, ēdiena gatavošana un medicīniskās vizītes utt., piedāvājot praktisku mācīšanos caur pieredzi. 
Tāpat arī, ņemot vērā iepriekš identificētos trūkumus un to, ka jauniešiem pēc ārpusģimenes aprūpes ir ierobežots sociālo kontaktu loks t.i., draugi, radi, paziņas, nereti trūkst motivācijas izglītības apguvei, pastāv ierobežotas iespējas apmeklēt dažādus kultūras pasākumus, kas paplašinātu jaunieša intereses, LM  no 2018.gada īsteno pasākumu “Atbalsta sniegšana ārpusģimenes aprūpē esošiem jauniešiem dzīves prasmju uzlabošanai” (turpmāk - Mentora atbalsta pasākums). Pasākuma mērķis ir sniegt emocionālu un praktisku atbalstu ārpusģimenes aprūpē esošiem jauniešiem (vecumā no 16-20 gadiem), uzlabojot viņu saskarsmes spējas un spēju sekmīgāk iekļauties sabiedrībā pēc ārpusģimenes aprūpes pakalpojuma izbeigšanas.
 	Galvenie secinājumi no mentora atbalsta pasākuma:
●    projekta rezultātā uzlabojas jauniešu saskarsmes prasmes;
●    jaunieši izvirza jaunus mērķus savā dzīvē;
●    paaugstinās jauniešu pašapziņa, jaunieši kļūst atbildīgāki;
●  jaunieši atzinīgi novērtē psihoemocionālo atbalstu un jaunu draugu    iegūšanu;
●   ar mentoru un programmas pasākumu palīdzību jaunieši ir paplašinājuši savu redzesloku, ieguvuši jaunas noderīgas zināšanas un arī praktiskas prasmes.
Kā vienu no pozitīvajiem piemēriem jauniešu atbalstam var minēt, 2019.gada novembrī Rīgas pašvaldības Bērnu un jauniešu centra (turpmāk -  RPBJC) izveidoto struktūrvienību Jauniešu atbalsta centrs (turpmāk - JAC). RPBJC no Rīgas sociālā dienesta pārņēma SPSPL 12.panta sestajā daļā noteikto funkciju. JAC veic preventīvu un psihosociālu darbu ar jauniešiem pirms un pēc ārpusģimenes aprūpes izbeigšanas, to uzsākot 12 mēnešus pirms pilngadības sasniegšanas un turpinot darbu ar pilngadību sasniegušajiem jauniešiem un bez vecāku gādības palikušajiem jauniešiem līdz 24 gadu vecumam, nodrošinot individuālu sociālās rehabilitācijas pakalpojumu. Vienlaicīgi JAC rūpējas arī par materiālo vajadzību nodrošināšanu, palīdzot sagatavot jauniešiem dokumentus, kuri nepieciešami sociālo garantiju saņemšanai.

	Risinājumi
	Atbildīgā ministrija
	Līdzatbildīgā ministrija/iestāde
	Finansējuma apmērs, euro

	Palielināts bāreņu un bez vecāku gādības palikušo bērnu pēc pilngadības sasniegšanas, kuriem sniegts sociālā mentora pakalpojums, skaits un samazināts vecums no kura tiek sniegts šis pakalpojums, tādējādi nodrošinot ārpusģimenes aprūpē esošā bērna savlaicīgu sagatavošanu patstāvīgai dzīvei, integrēšanu sabiedrībā, vajadzību noskaidrošanu, kas jaunietim būs nepieciešams pēc pilngadības sasniegšanas
	LM
	
	Nepieciešams papildu finansējums* 

	Nodrošināt apmācības sociālajiem mentoriem 
	LM
	
	Nepieciešams papildu finansējums * 

	Veicināt brīvprātīgo mentoru iesaisti

[bookmark: _Hlk165284519]           2.9. Nodarbinātība

[bookmark: _Hlk165284574]Jauniešu bezdarbs jau ilgstoši ir viena no aktuālākajām ES problēmām. Lai gan Baltijas valstīs jauniešu bezdarba rādītāji ir zemāki nekā ES vidēji, aptuveni katrs desmitais jaunietis Lietuvā un Igaunijā un katrs piektais Latvijā ir bezdarbnieks (tai skaitā 3% ilgstošie bezdarbnieki)[footnoteRef:43]. Aptuveni tik pat liels ir arī tā saukto NEET jauniešu īpatsvars – jaunieši, kuri nestrādā un nemācās. Ņemot vērā jauniešu nesagatavotību darba tirgus prasībām – profesionālo prasmju un iemaņu trūkums, neiegūta pamatprofesija, jaunieši netiek pieņemti darba tirgū, izņemot mazkvalificētos un slikti apmaksātos darbos, labākajā gadījumā notiek pabalstus pieprasošo jauniešu skaita pieaugums, noslogojot sociālo sistēmu. Nespējot iekļauties darba tirgū, sliktākajā gadījumā jauniešiem ir lielas iespējas iesaistīties nelegālos vai pat noziedzīgos rūpalos un atkarībās nokļūstot uz likumpārkāpumu ceļa. [43:  https://www.izm.gov.lv/lv/media/2194/download] 

Tāpēc liela nozīme ir arī atbalsts jauniešu nodarbinātībai vasarā, īpašu uzmanību pievēršot pašvaldību ārpusģimenes aprūpē, jo īpaši ilgstošas sociālās aprūpes un sociālās rehabilitācijas institūcijās esošajiem bērniem, tādējādi veicinot ne tikai viņu personīgo izaugsmi, bet arī pozitīvu ietekmi uz sabiedrību kopumā. Šāds atbalsts veicinātu viņu integrāciju sabiedrībā, pienākumu un atbildības apzināšanos, kā arī dotu ieskatu nākotnes profesijas izvēlē.
Palīdzoši jauniešiem ir karjeras konsultācijas, ko var saņemt izglītības iestādēs, pašvaldībās, augstskolu karjeras centros un Nodarbinātības valsts aģentūrā. Vispārizglītojošajās un profesionālajās izglītības iestādēs jauniešiem tiek nodrošinātas individuālās karjeras konsultācijas, kā arī grupu nodarbības, mācību ekskursijas uz valsts un privātajiem uzņēmumiem, tikšanās ar nozaru profesionāļiem, dažādiem lektoriem un iedvesmotājiem, praktiskās darbnīcas un citas aktivitātes.

	Risinājumi
	Atbildīgā ministrija
	Līdzatbildīgā ministrija/iestāde
	Finansējuma apmērs, euro

	Padziļināti nodrošināt profesionālo prasmju un iemaņu apguvi jauniešiem no ārpusģimenes aprūpes, pirms pilngadības sasniegšanas, izvēloties profesiju, lai uzsāktu tās apguvi
	LM



	NVA
	Nav finanšu ietekmes








[bookmark: _Hlk165284629]2.10. Atbildīgo institūciju nepilnīga iesaiste darbā ar jaunieti

[bookmark: _Hlk165284734][bookmark: _Hlk165284757]Valsts kontroles revīzijā[footnoteRef:44] tika konstatēts, ka atbildīgās institūcijas – bāriņtiesas, sociālie dienesti un aprūpes iestādes – ne visos gadījumos ir rūpējušās par to, lai pēc pilngadības sasniegšanas bez vecāku gādības palicis bērns saņemtu visu nepieciešamo atbalstu patstāvīgas dzīves uzsākšanai. Lai gan normatīvie akti[footnoteRef:45] uzliek par pienākumu pašvaldībām pēc ārpusģimenes aprūpes beigām bērnam nodrošināt gan materiālo atbalstu, gan ierādīt dzīvojamo platību un sniegt psihosociālu atbalstu integrācijai sabiedrībai, pašvaldību dienesti ir pasīvi un neuzņemas iniciatīvu atbalsta sniegšanā. Bāriņtiesas un bērnu aprūpes iestādes uzskata, ka pēc pilngadības sasniegšanas tiem vairs nav pienākuma rūpēties par to, lai bērns saņemtu visas paredzētās sociālās garantijas. Savukārt sociālie dienesti norāda, ka nepieciešamo atbalstu var nodrošināt tikai tad, ja bērns pie tiem vēršas. Tomēr bērniem, it īpaši tiem, kas ārpusģimenes aprūpi saņēma institūcijā, bieži vien trūkst prasmju un zināšanu, kā cīnīties par savām tiesībām šī atbalsta saņemšanai. Atbalsts nozīmē ne tikai formālu iesaisti, informējot jaunieti normatīvajos aktos noteiktajā kārtībā par sociālām garantijām, bet arī paša jaunieša aktīvu līdzdalību lēmumu pieņemšanā par viņa turpmāko dzīvi. Savukārt paši jaunieši izvairās no sociālo dienestu redzesloka un nereti izjūt kaunu vai bailes, ja nepieciešams vērsties pie sociālās palīdzības sniedzējiem. Kā arī pašvaldībās pastāv ļoti atšķirīgas pieejas atbalsta sniegšanā, kas atspoguļojas gan atšķirīgos pabalstu veidos un summās, gan pieejamajos atbalsta un sociālajos pakalpojumos. [44:  https://www.lrvk.gov.lv/lv/getrevisionfile/uploads/reviziju-zinojumi/2018/2.4.1-9_2018/Zin%CC%A7ojums_Atn%CC%A7emta%CC%84%20be%CC%84rni%CC%84ba.%20Ikvienam%20be%CC%84rnam%20ir%20tiesi%CC%84bas%20uzaugt%20g%CC%A7imene%CC%84.pdf]  [45:  https://likumi.lv/ta/id/49096-bernu-tiesibu-aizsardzibas-likums 43.pants
] 

Ar riskam pakļautiem jauniešiem šobrīd katra pašvaldība strādā dažādi un vienotas pieejas nav. Vien 5% Latvijas pašvaldību pieejams atsevišķs sociālais darbinieks darbam ar jauniešiem. Tomēr pieprasījums pēc pakalpojumiem arvien pieaug. 

	Risinājums
	 Atbildīgais

	Nepieciešams nodrošināt, lai pašvaldībās, darbā ar jauniešiem būtu pieejams minimālais pakalpojumu grozs, piemēram, jauniešu dzīvokļi, terapeitiskās mājas, dusmu un uzvedības terapijas, jauniešu atbalsta programmas, integrētas izglītības programmas, jauniešu mentori 

	Nepieciešamo atbalstu jānodrošina pašvaldībai, kurā jaunietis uzsācis patstāvīgu dzīvi un kas ir viņa pastāvīgā dzīvesvieta, nevis pašvaldībai, kuras Bāriņtiesa pieņēmusi lēmumu par jaunieša ārpusģimenes aprūpi
	Pašvaldība

	Noteikt pašvaldībām rūpīgi izvērtēt atbalsta sniegšanu jauniešiem ar īpašām vajadzībām (piem., ar psihiskiem traucējumiem, garīgu atpalicību) – jauniešu grupai, kurai vajadzīgs lielāks atbalsts patstāvīgas dzīves uzsākšanai
	Pašvaldība

	Izvērtēt iespēju apmeklēt traumas izpratnē balstītas aprūpes mācību kursu un sekundārā līmeņa vecāku prasmju stiprināšanas programmas  visiem tiem pašvaldību institūciju un dienestu darbiniekiem, kuru tiešie darba pienākumi ir saistīt ar jauniešiem, kuri auguši ārpusģimenes aprūpē
	Pašvaldība

